Donosti Belle Swing Festival - Hiria eta Ostatua\nDonostiako hiria Euskal Herrian kokatuta dago, Espainiaren Iparraldean eta bere gastronomia eta paisai liluragarriengatik ezaguna da. Gainera, 1893 urtetik Donostiako hiria uda pasatzeko leku ospetsu bat izan da, Maria Cristina erregina uda bertan igarotzen hasi zenetik, eta modan jarri zuen. Hiriaren momenturik gorenena XX. mendearen hasieran izan zen, Belle Epoque deritzon unean. Orduan, Frantziatik zetozen Cake Walk eta Charleston taldeak gure hiritik pasatzen ziren, Josephine Baker bera ere horietako bat izan zen. Donosti Belle Swing dantzaldia garai honi omenaldi bat egin nahi dio bere izenarekin.\nHurrengo lerroetan informazio gehiago eskaintzen dizuegu, baina gehiago jakin nahi baduzu, honako hau Donostia Turismoko webgune ofiziala da. Bertan mota guztietako informazioa aurki dezakezue: bisita gidatuak, museoak, jatetxeak, etab.\nHegazkinez bazatoz, praktikoena da Bilbon dagoen Loiu aireportura hegan egintea eta bertan aurki ditzakezun autobus lanzadera bat hartzea 75 minutuko luzapena dunea. Beste aukera bat, zure abiapuntuaren arabera, Donostiako aireportu txikiagora hegan egitea da, hiritik ordu erdira baino ez dagoena (www.aena.es). Autobusei buruzko informazioa aurkituko duzu PESAren orrialdean.\nOndorengo ostatu hauek gomendatzen dizkizuegu; horietako batzuek deskontua eskainiko dute Donosti Belle Swing jaialdira bertaratuko direnei. Zure izen-ematea konfirmatzean jasoko duzu deskonturako kodea.\nMesedez, kontua izan ezazu zubia izango dela jaialdiaren asteburua, beraz ez ezazu azkeneko momentura arte itxaron ostatua bilatzeko! Eskualde txikia gara, eta ostaturako aukerak mugatuak dira.\nGrosen kokatzen den ostatu berri eta modernoa da Koba Hostel. Kursaaletik (klaseak eta larunbateko festaren tokia) 500mtara besterik ez dago, eta Miramarrera 30min inguru daude oinez, 15 autobusean.\nGela indibidual eta partekatuez gain, zona amankomunak eskeintzen ditu, hala nola sukaldea, jangela eta terraza.\nOnline erreserba (Festibaleko partaideentzat deskontua. Informazio gehiago konfirmazio emailean)\nKursaaletik eta Kontxa hondartzatik 5 eta 10 minututara.\nInstalazio moderno eta erosoak ditu, detaileak kontutan hartzen egindakoak. Partekatutako sukalde eroso bat, arropa garbitzeko tokia eta liburuak irakurri eta partekatzeko eremua ere baditu. Komunak erosoak eta zabalak dira, eta 24 orduz erabili daiteke ur beroa.\nAutobus eta tren estazioetatik (RENFE) metro eskas batzuetara. 10 minutu oinez alde zaharrera, Kontxa eta Kursaalera. Kutsu familiarrekoa, hiriaren erdi erdian kokagune apartan dago.\nA Room in the City Donostiaren erdialdean dagoen ostatu berria da, eta gela pribatuak eta taldekoak (4, 6, 8 eta 12 pertsonentzako) eskaintzen ditu prezio onetan. Ostatua eraikin bitxi batean kokatzen da, garai bateko komentu batean. Elkarrekin egoteko eremuak ditu, sofaz ornituak, baita terraza handi bat ere.\nA Room in the City ostatuan geratuz gero, jaialdiaren kokalekuetatik 15 minutu eskasetan egongo zara, bai Miaramar Jauregitik (ostiraleko festa) bai Kursaaletik (eskolak eta larunbateko festa).\nZiur gaude noizbait entzungo zenula Donostiak gastronomia arloan duen ospeari buruz.\nHiru Michelin Izar dituzte hiru jatetxe ditu (Arzak, Akelarre eta Martin Berasategui), eta beste bat bi izarrekin (Mugaritz). Munduan Michelin izar gehien dituen bigarren hiria da, Kyotoren atzetik bakarrik. Gainera, “pintxo” famatuek, miniaturazko sukaldaritzak, eta jantokien kalitate ertainak Donostian jatea ahaztuko ez duzun esperientzia bihurtuko dute.\nEsteka honetan aurkituko duzu pintxo-taberna zerrenda luzea: www.sansebastianturismo.com/en/eat/where-to-eat/tapas-bars.\nDonostiako Alde Zaharra kaiaren aldamenean eta Urgull mendiaren azpian dago. Ezin zara hiritik joan Alde Zaharreko kaleetan zehar ibili eta tabernetako pintxoak eta tragoak dastatu gabe.\nKale ezagunena “Abuztuaren 31a” da. 1813an, gerra napoleonikoen bukaeran, Ingalaterrako gudarosteek hiriari su eman ziotela gogoratzen du. Gertaera horretan, sutan suntsitu ez zen kale bakarra da, geroago Abuztuaren 31a izena jarri zitzaiona. Sutearen ondoren, hiria galdutzat jo zen, baina Donostia berpiztu eta hedatu zen, egun ikusten duzun hiria bilakatu arte.\nUrgull mendia Alde Zaharra eta Paseo Berriaren artean dago, itsasoaren ondoan. Haren gainean, hiriaren gotorlekua kokatzen da: “Mota Gaztelua”, XII mendekoa. Minutu gutxitan, Alde Zaharretik paseo batean igo zaitezke “Jesusen Bihotza” eskulturaren azpian dagoen behatokiraino. Handik hiriaren, Kontxako badiaren eta inguruko mendien bista paregabeak izango dituzu.\nDonostiako irudi ospetsuenak Igeldoko menditik ikus daitezke. Bertan, gainera, antzinako jolas-parke xarmangarria aurkitzen da. 1912. urtean eraiki zen eta garai bereko funikularrean igo daiteke haraino. “Suizar Mendia” 1928an eraiki zuen Erich Heidrich ingeniari alemaniarrak, eta munduan dabilen errusiar mendi zaharrena da. Atrakzio horretan ibiltzea ahaztezina eta paregabea da!\n“Haizearen orrazia” artelana Ondarretako hondartzaren bukaeran kokatzen da. Eduardo Chillida euskal artista ospetsuaren eskultura-multzoa da, altzairuan landua eta kostaldeko arroketan finkatua. Hiriaren kostaldean zehar, egile berak egindako “Fleming-en monumentua” eskultura ikus daiteke, baita beste hainbat eskultoreen lanak ere: Oteizaren “Eraikuntza hutsa” (Paseo Berrian) edo Basterretxearen “Bakearen Usoa” (Sagues-en).


Prestakuntza berria: Merkataritzako laguntzailea | Erroak-sartu\nPrestakuntza berria: Merkataritzako laguntzailea\nMerkataritzako laguntzailearen prestakuntza-programa berri bati ekingo diogu, enpresetan praktikak eginez.\nGaitasun digitalak: 20 ordu. Eraldaketa digitala: teknologia berrien eta on-line munduaren hastapenak.\nLanbideko gaitasun teknikoak: 50 ordu. Paketeria kamioitik deskargatzea eta ondorengo manipulatzea. Produktuak antolatzea: Biltegian eta dendan kokapena. Kodeen arabera salmenta produktuen kokapen egokia. Produktuak birjatzea. Laneko segurtasuna eta higienea / arrisku orokorrak eta espezifikoak.\nZeharkako gaitasunak: 82 ordu. Autoezagutza, autoestimua eta segurtasun pertsonala. Marka pertsonalaren irudia. Komunikazio asertiboa. Pertsonen arteko harremana. Talde-lana. Moldaerraztasuna. Denboraren kudeaketa. Erantzukisuna. Emozioen kudeaketa eta frustrazioarekiko tolerantzia. Gatazken konponbidea.\nPraktikak enpresetan: 108 ordu.\nEgutegi eta ordutegiaren prestasuna.\nPrestakuntza eta lan-ibilbidea baloratuko da.\nLehentasuna emango zaie lan-baimena duten pertsonei.\nGaurtik aurrera, taldea bete arte, azken eguna urriaren 21a.\nKontaktua: Estibaliz Zugasti (943 47 24 26 / 722 168 951 / ezugasti@erroak.sartu.org)\nINCORPORA Taldeko Entitateak: Pertsonak aplikatiboan inskribatu. Ikastaro-kodea: GUI21002\nPrevAurrekoaJatetxeko zerbitzuen ikastaroa hasiko dugu: oraindik garaiz zaude izena emateko!!!


Iruñean eta Bilbon bildu gara errebalidei planto egin eta ebaluazio hezitzailea aldarrikatzeko | LAB SINDIKATUA\nUncategorized Iruñean eta Bilbon bildu gara errebalidei planto egin eta ebaluazio hezitzailea aldarrikatzeko\nIruñean eta Bilbon bildu gara errebalidei planto egin eta ebaluazio hezitzailea aldarrikatzeko\nAzken urteetako bideari jarriki, tantaka tantaka,NA zein EAEko hezkuntza sailek LOMCE legea inplementatzen darraite. Eta ikastute honetan LOMCEtik eratorritako rebalida guztiak (LH3-LH6-DHB4,BATX2) egiteko asmotan dabiltza. Modu batean zein bestean mozorrotuta,hurrengo egunetan rebalida hauei bide eman eta hego Euskal Herriko ehunka ikasle ebaluatuak izango dira: arrotza, antipedagogikoa, atzerakoia, segregatzailea…den eredu baten arabera. Honen aurrean, LABek elkarretaratzeak egin ditu gaur Nafarroako hezkuntza sailaren eta Bilboko hezkuntza delegaritza aurrean.\nLABek garbi utzi du bere jarrera gaurko elkarretaratzeetan:\n– Hezkuntza Plataformen Topaguneak egindako deiarekin bat egiten dugu eta rebalidei planto egitera animatzen dugu hezkuntza komunitatea.\n– Bide honetan dei egiten diogu gure kidegoari jarrera proaktiboa hartzera planto dinamika ekimenetan.\n– Azkenik, LABk, bestelako ebaluazio eredu berri baterako urratsak ematen jarraitzeko hitza hartzen du. Ikasturte honetan irekitako bidean sakondu eta eguneroko hezkuntzaren errealitatea eraldatzeko tresnak sortu nahi ditugu.\nLABen ustez, Euskal Herrira begirako bide propioa garatzeko ausardia behar dugu une hauetan, EAEko zein Nafarroako Hezkuntza Sailek erakusten ez dutena. Horrela, LABek hezkuntza burujabetzaren bidean herri gisa elkarlanean ebaluazio eredu propioa osatzeko determinazioa du. Izan ere, beharrezkoa dugu bestelako ebaluazio sistema bat, non ikaslea ez ezik, irakasle taldea, eskola, familia eta finean sistema guztia ere baloratuko den, beti ere hobekuntza, ekitate, aukera berdintasunean oinarrituz eta garrantzizkoa dena, bide horretan aurrera egiteko plan, neurri zehatzak eskainiz.\nEredu berri horren eraikuntza, hezkuntza komunitate guztiaren parte hartzean oinarrituko da. Izan ere, ebaluazioaren afera, ikuspegi poliedrikotik landu behar dugu. Bizi dugun ziurgabetasun egoera probestu eta ebaluazioaren izaera, funtzio, helburu, ereduen inguruko hausnarketa integrala burutu eta tresnak, ereduak, eraikitzea dagokigu.


HasieraZerbitzuakJarraipenaNeurriak eta egiaztapena\nGrupo 3E Nazioarteko Neurketa eta Egiaztapen Protokoloan trebatutako teknikariak ditugu (IPMVP). IPMVP (International Performance Measurement and Verification Protocol) Efficiency Valuation Organization (EVO), organizazioak babesten du, irabazi-asmorik gabeko erakunde pribatua da azken hau, soilik neurketa eta egiaztapen (M&V) tresnak garatzen dituzte, eraginkortasuna baliabide gisa sustatzeko.\nInbertsioen emaitzak zenbatzeko protokolo estandar bat da, energia-eraginkortasuna oinarritzat harturik, neurketa eta egiaztapen plan bat ezarriz. Da Nazioartean onartutako metodoa da, aurrezkia kuantifikatu eta energia kudeatzeko programa ezarriz irabaziak lortu nahi dituztenei konfiantza eskaintzen zaie. Instalazioaren analisia, eta energia edo ur kopuruaren neurketa, aldagai independenteen jarraipena, kalkulua eta azkenik jakinarazpena sartzen dira. IPMVP-ren gomendioak jarraituz, neurketa eta jarraipen jarduera horiek, aurrezki fidagarriak dituzte emaitzatzat.\nIPMVP oso garrantzitsua da energia errendimendu kontratua egiten denean, neurketa eta egiaztatze datuen arabera lortuko den aurrezkia ikusi ahal izango baita energia eraginkortasuna hobetzeko neurriak ezartzearen ondorioz. Atal hori da, energia zertitzuen enpresentzako gakoa, hala nola inplementatutako neurrien benetako errendimendua ezagutu nahi duten bezeroentzat ere.


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Industria-robotika (Modulua)" author_facet:"Urresti, Igor" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Industria-robotika (Modulua) Egilea: Urresti, Igor Generoa / Forma: Curriculumeko baliabideak\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Katukalen, Aitor miauka Maialeni\nMaialen katukalen bizi da, katuz inguratuta. Gaur bere leihopean miauka hasi da Aitor.\nGurasoak haurraren galderei erantzuten\nNerea 7 urteko alaba da, eta galderak egiten ditu etxean, etengabe. Maialen ama, saiatzen da ahalik eta zehatzen erantzuten. Unai, aita, erantzuten hasi eta asko korapilatzen da. Gaur ere hasi da galdezka haurra...\nOlentzero eta Mari Domingi akelarrean\nMari Domingi egur bila abiatu da basora; asko tardatzen duela-eta, bere bila irten da Olentzero. Akelarre batean topatu du dantzan, eta hurreratzeko gonbitea egin dio Mari Domingik Olentzerori.\nTratu ona ematen diguten lagunak hauta ditzakegu\nTxikitako lagun koadrilakoak Aitorren kontura barre eta isekan aritzen ziren. Aspaldian ez da eurekin elkartu. Gaur, koadrilako bazkaritara joateko gonbidapena jaso du mugikorrean. Zer erantzungo ote die?\nUmetan bullyinga jasan zutenak eskolara bisitan\nPuntu erantzunak Gabonei buruz\nAitor Bizkarra, 2018ko Bizkaiko Txapelketa finala.\nGabon gaueko afarian saltsa ederra...\nOlentzerori gutuna. Atzekoak Fredi Paiari\nGaia: Fredi izango da Olentzero. Bertsolari bakoitzak gutunean zer idatzi dion entzungo dugu, eta ea Olentzerok zer egiten duen!\nOlentzero nor den susmoa du Beñatek. Gantzontziloak ekarri dizkio aurten...\nGaia: Beñatek 11 urte ditu eta badira bi urte Olentzero nor den ez baleki bezala, itsurak egiten dabilena. Maialen amak antzeman du arpa jotzen diola. Abenduak 25 goiza da, eta Beñatek arbolapean kantzontzilo eta kamiseta zurien pak bat du zain...\n"La manada" kasuaren epaiaz\nGaia: 2016ko San Ferminetako bortxaketari emandako epaia. Oinak eman ahala, Habaneran bertsoa osatuko du Onintzak.\nBertsolari bakoitzak azalduko du zerk pizten dion amorrua: zerk ateratzen duen bere onetik, zerk jartzen duen sutan, kirioak aidean. Ondoren, alboko lagunari aholku bana emango dio bakoitzak, amorratzen duen egoera horretan zer egin dezakeen azaltzeko.\nBaserrian bizi nahi baina baratzean lanik egin gabe\nGaia: Unaik beti esan du baserriko bizitza gustatzen zaiola eta orain gutxi joan dira bi lagunak baserrira bizitzera. Baina lan guztiak Julenek egiten ditu.\nSUA hitza emanda, bederatzikoan\nTxapelketa Nagusia 2009. Buruz-burukoa\nAnaiak bi logelatan banatzeko unea\nGaia: bi anaiek orain arte gela berean egin dute lo. Unai deseatzen dago aparteko logela bat izateko; Txaberrek elkarrekin jarraitzea nahi du.\nBertsolaritzan ohituta gaude irabazleari txapela jartzera. Zaldibian Zapi Janztea antolatzen da. Lujanbio bi ikurrak jantzitakoa da: txapela eta zapia.\nOinak eman ahala Habanera josten\nGaia: baratze bat dauka Unaiek, baina kalabaza onenak desagertzen zaizkio. Gaur ere hortxe dator Maialen, beti bezala, paseoan.\nPello Errota eta Mikaela Elizegi\nPello Errotaren bertso eta pasadizo asko ezagun egin dira, bere alaba Mikaelak kontatu zituelako. Aldiz, Mikaela Elizegi bertsolariaren oso bertso gutxi iritsi zaizkigu...\nTxapelketa Nagusia 2017- Lujanbio Txapeldunaren agurra\nMaialen Lujanbiok EH-ko bere bigarren txapela jantzi eta eskeintzen duen unea.\nAndonik kotxe inteligentea erosi du, Maialen\nAndonik auto inteligentea erosi du: gidari beharrik gabe, bakarrik joaten den kotxea da Maialen. Eta badatoz, Zarauztik Larraulera bidean. Nola moldatuko ote dira biak?\nGaia: Mendi lasterkariak zarete. Zu, Unai, afizioz eta Beñat, ofizioz. Azken aldian zuk, Unai, Beñatek baino emaitza hobeak lortzen dituzu.\nBilobak amonari eskean\nNahikari amona, Agin eta Igor bilobak. Aginek 6 urte ditu eta amonarengana helburu bakarrarekin joaten da: bere mimo guztien bila. Igorrek 16 urte ditu eta, amonarengana hurbiltzen denean, parrandarako dirua nahi du.\nIjitoak bezala euskaldunak gara!\nKultur aniztasunaren aldeko sorta eder bat, bertsoa eta flamencoa uztartuz. Hernaniko La Inmaculada ikastetxeak ikasturte amaierako jaialdian eskainia, herritarren aurrean.\nAmona, aterako gara etxetik?\nAspaldian Maialen amonak ez du etxetik atera nahi. Sustrai eta Oihana bilobak saiatuko dira etxetik irten dadin animatzen. Lortuko al dute?\nLazkao Txikik beldurrari\nBeldurra gaitzat hartuta, Lazkao Txikik eskainitako hiru bertso.\nIpuina bertsotan - Timuti jirafa\nBukatu da, hemen da uda!\nIkasturtea amaitu dugu eta bagoaz oporretara! Baina joan aurretik, Bertsozale Elkarteko Gipuzkoako irakasle taldeak euren agurra utzi nahi izan digute... Euren estilora!\nEgaña hitza emanda - zer ote da?\nTxapelketa Nagusia 1997.\nJubilatua eta obrako langilea\nGaia: Zu Ander, andamio gainean lanean ari den langilea zara. Iban, berriz, begira dagoen jubilatua.\nÑ hizkia kendu dute!\nEskurtsioan ohean pixa egiteko beldurrez\nGaia: Ikastetxetik lehenengo aldiz hiru egun pasatzera kanpora joatekoak zarete. Bi gau, hori da zure kezka nagusia Alaia. Zure gelako inork ez daki, baina gauetan, batzuetan (urduri zaudenean bereziki), ohean pixak ihes egiten dizu.\nJolas garaian hamaiketako ezberdina\nHara hemen LH2-ko 3 lagun, jolas garaian elkarri inbidiaz begira daudenak. Unaiek hamaiketakorako txokolatezko donutsa ekarri du; Oihanak sagarra eta Haritzek ez du jatekorik ekarri.\nXabier Zeberio Etxetxipia\nZezen plazara doan zezena\nGaia: Zezen plaza inguruko belardi batean larrean ari zaren zezena zara. Zauden lekutik "ole!" eta txalo-zaparrada latzak entzuten dituzu.\nGorrotoa eta kontzientzia, elkarrizketan\nGaia: "Zuk Xabier, kalte handia egin dizun norbait hil nahi duzu baina aldamenean duzu zure kontzientzia, Lazkao Txiki".\nEtxepare Rap - Neskazar bat tentatzen (Txirrita)\nImanol Epeldek Txirritaren bertso ezagunak Rap estiloan moldatuta (Ahotsenea, 49. Durangoko Azokan).\nBertso Hop - Silveira, Viñaspre, Maisha, Endika Lahaine\n2010, Durangoko Azoka.\nHitza emanda - Argia\n"Argia" hitza eman zioten Txaberri, bertso bat kantatzeko gai gisa. Zer esango genuke guk ARGIAri buruz?\nEkaingo leizean Arkeologoa eta margolariaren arima\nAmets arkeologoa da. Ekaingo leizean dago, marrazkiak interpretatzen. Maialen da irudi haiek egin zituen margolariaren arima. Arkeologoaren interpretazioak ez datoz bat, margolariak egin nahi izan zuenarekin.\nHaurrei opariak banatzen\nJostailuak banatuko dizkiete bertsolariek, plazako haurrei.\nAldekoak, kontrakoak eta erabakia\nMaialenek duda asko edukitzen du, ezin du erabaki bat azkar hartu. Gaur bi hauek etorri dira, laguntzeko. Gai jartzaileak egoera batzuk jarriko ditu, eta Unaiek alde onak azalduko ditu; Andonik, alde txarrak. Eta azkenik Maialenek erabaki bat hartuko du.\nBikotea 50 urteko harremanaren errepasoa egiten\nGaia: zuek biok 50 urte daramatzazue elkarrekin ezkonduta. Gaur harremanaren errepasoa egiten ari zarete.\nOporretatik bueltan amak etxeko oiloak hilda aurkitu ditu.\nGaia: Eli ama eta Txaber semea. Lan bakarra jarri zizuten gurasoek, oporretara joan aurretik, Txaber: "Zaindu oiloak". Oporretatik itzuli dira, eta oiloak akabatuta daude.\nMaialen Lujanbiok ohorezko sakea egin zuen Anoetan, Erreala eta Bartzelonaren arteko partiduan.\nOñatiko hitzak asmatzen\nEa asmatzen ditugun, bertsolariek baino lehen!\nZein ahots gogoratzen dituzue?\nEgin dezagun guk ere ariketa: segundu batzuk hartuko ditugu, begiak itxita. Zein ahots etortzen zaizkigu, zein ahots ditugu memorian gordeta? Eta zer diote?\nJolasa - publikoan irrintzia, 50€ eta sinadura lortzen\nBertsolariek publiko artera jeitsi eta lortu beharko dute norbaitek irrintzi bat botatzea, beste norbaitek 50€ko biletea ematea, eta sinadura bat marraztea bertsolarien gorputzean. Lortuko ote dute?\nHegazkina erortzen 4 erreakzio ezberdin\nHegazkina erortzen ari dela, bakoitzak modu batera erreakzionatu du. Alaia Martinek, modu histerikoan; Maialen Lujanbiok, arrazionalean; Maialen Akizuk, eroikoan; eta Andoni Egañak zigarro bat piztu du.\nPuntu erantzuten erakustaldia\nAgin Laburu atzekoak jarritako puntuak erantzuten. Erantzuteko abilidadea, hauxe!\nZorriak dituzten umeak\nGaia: 4 urteko haurrak zarete. Eskola hasi baino ez da egin eta zorri izurritea dago gelan. Irakasleak gurasoak deitu ditu bilerara. Bilera gelatik ohiuak entzuten dira, eta zuek bitartean pasiloan zaudete, buruan hazka eta hazka.\nLehoia eta haurra. Bertsoan zuzenketak proposatzen atzekoak\nOihanak gaiari bertsoa botako dio, lehoiaren larrutik. Atzekoek doinuan, keinuetan eta mezuan zuzenketak proposatuko dizkiote.\nArgazki muntaia bertsolarien aurpegiekin\nOrdenagailu programa baten bidez, bertsolarien aurpegiak fusionatu dituzte, bertsolari idealaren bila. Gustatu ote zaie emaitza?\nSukaldaria atzekoei neurriko platera asmatzen\nJon Maia sukaldari ospetsua da, eta bezero bakoitzari bere izaeraren araberako platera asmatzen dio. Gustatuko ote zaie?\nTxapelketa Nagusia 2017 Gaia: ezkutatu egin zara, ikusi ez zaitzaten.\nUmetan zer izan nahi zuten eta zer diren orain\nBertso-eskolako haurrak igo dira oholtzara. Haur bakoitza izango da bertsolari bat, umetan; kantatuko du bertsolari horrek umetan zer izan nahi zuen. Gero, bertsolari horrek azalduko du heldutan zer izatera iritsi den.\nIkasle isila, mintzatzera ausartzen ez dena\nGaia: ikasle isila zara, sekula ez zara mintzatzera atrebitzen. Eta zer da zure buruan? Zer da zure gogoan?\nBaloiari tokeak eman eta segidillan...\nBaloiari tokeak ematen ariko da bata, bestea segidillan bertsotan, kideari baloia erortzen zaion arte.\nGai jartzaileak oinak eman ahala, 8 puntuko bertsoa osatu beharko du Alaiak.\nGaia: dena ondo zihoan, argia piztu den arte.\nOlentzero eta Aita Noel. Puntuka\nGaia: zu Aitor Olentzero zara eta Igor Aita Noel. Tximiniatik sartu ezinik zabiltzate.\nGaztetxoen puntuak erantzuten\nBertso-eskolako gaztetxoek jarritako puntuak erantzuten.\nHaurra gauaz galdezka helduari\nGaia: Maialen zu neskatiko bat zara. Eta gauak dituen ertzak ezagutu nahi dituzu. Badituzu kezkak, badituzu dudak, badituzu jakin-nahiak... eta gauari buruzko mamu horiek guztiak argitu nahian, Joni galderak egiten ari zatzaizkio. *Bertsoaldia 2'06 minututik aurrera.\nMugikorraz argazkia ateratzen. Puntuka\nGaia: batak besteari lepotik heldu eta sakelako telefonoarekin, elkarrekin argazki bat ateratzen hasi zarete. Hamar minutuan ez duzue itxurazko argazkirik lortu.\nArtaldea errepidean. Artzaia eta auto gidaria.\nGaia: Amets, artzaina zara. Zure artaldea etxeratzen ari zarela, bidean, Jone ondotik klaxona jotzen hasi zaizu, erotu beharrean.\nAitak bideokontsola utzi nahi ez semeari\nGaia: Aitor semea eta Unai aita zarete. Aitor, aitak uzten ez zizun arren, moda-modako bideokontsola erosi zenuen zure aurrezkiekin. Zuk baino gehiago erabiltzen du berak.\nTelebistako makilatzaileak. Puntuka\nGaia: Telebistako makilatzaileak zarete. Gaur ere lan eta lan ari zarete.\nBikote hasiberria jatetxean. Puntuka\nGaia: Bikote hasiberria zarete. Jatetxe batera joan zarete, erdi ezkutuan, inork ikusi ez zaitzaten. Ezaguna besterik ez dago.\nGaia: Usaina sumatu eta urduri jarri zara.\nGurasoak elkarrizketan. Nerabeak biluzik argazkia ateratzen\nGaia: Zuen seme-alaba nerabeak topatu dituzue biluzik elkarri argazkiak ateratzen. Zu Aitor kezkatuta zaude. Ametsek ez dio aparteko garrantziarik ematen.\nTxapelketa Nagusia 2009 - Lujanbio txapeldunaren agurra\nMaialen Lujanbiok EH-ko bere lehen txapela jantzi eta eskaintzen duen unea.


La dama duende - Wikipedia, entziklopedia askea.\nLa dama duende (euskaraz Dama mamua) Pedro Calderón de la Barca idazle espainiarraren antzezlan ezaguna da. 1629aren inguruan idatzia, 1636an argitaratu zen, Primera parte de comedias de don Pedro Calderón de la Barca liburuan.\n1924an Moskun aurkeztu zen lanaren bertsiorako Ignati Nivinskik prestatu zuen figurina.\nLa dama duende kapa eta ezpata komediaren azpigeneroan kokatu behar da. "Amorante ikustezina"ren eredua jarraitzen du. Trama hori Kupido eta Psike mitoan ditu bere sustraiak baina lan honetan rolak aldatuak izan ziren: gizona da ikusten ez den emakume batez maitemintzen dena. Gaia lan desberdinetan agertua izan zen aurretik, esaterako, Masuccio eta Bandello italiarren eleberrietan; handik Espainiako Urrezko Mendeak jaso zuen. Calderonek Espainian eredu batzuk ere izan zituen: Lope de Vegaren La viuda valenciana komedia eta, batez ere, Gonzalo de Céspedes y Menesesen El soldado Píndaro liburuaren barruan agertzen den eleberri laburra (1926).\nDon Juan, Angelaren anaia\nDon Luis, Angelaren anaia\nIsabel, neskamea eta Angelaren konplizea\nDoña Beatriz, Angelaren lehengusina eta Juanen emaztea\nAngelak, alargun gazte batek, Manuel konkistatu nahi du, maiteminduta baitago. Horretarako bere bi anaia jeloskorren zaintza saihestu beharko du zeren eta ia entzerratuta bizi baita. Helburu horrekin amarru bat prestatuko du, Manuelekin komunikatzeko. Manuel Angelaren etxean dago baina emakumea han bizi dela jakin gabe, eta bien gelen artean arasa bat dago eta haren bitartez komunikatuko da emakumeak gizonarekin.\nMultimedia: La dama duende


Pilak biltzeko edukiontziak zahar-berrituta - Beasaingo Udala\nPilak biltzeko edukiontziak zahar-berrituta\nArgitaratua: 18 Otsaila 2021\nUdalerrian zehar sei edukiontzi daude eta martxoan beste bi gehiago jarriko dira\nPilak biltzeko Beasaingo udalerrian dauden edukiontzi guztiak zahar-berritu egin ditu Sasieta manakomunitateak. Margotu eta txukundu direnak sei dira guztira eta honako leku hauetan kokaturik daude; Usategi kalean (Igartza futbol zelaian), Barrendain plazan Adif-eko geltokian, Mariarats kalean Murumendi eskolan, Senpere merkatal zentroan, Erauskin plazan eta Zapatari kaleko biribilgunearen ondoan.\nHorretaz gain, martxoan edukiontzi berriak iritsiko dira eta orduan beste bi gehiago jarriko dira toki hauetan; Ezkiaga etorbideko 12. zenbakian eta Gipuzkoa plazan Lanbideko bulegoen aurrean.\nZer utzi daiteke pilen edukiontzietan\nPilak uzteko edukiontzietan edozein eratako pilak eta bateriak utzi daitezke. Inoiz ez dira pilak utzi behar birziklagarria ez den errefusarekin batera. Pilak uzteko edukiontzietan ez dira telefonoen kargadoreak eta urrutiko kontrolen gailuak utzi behar.\nPilen ondorio kutsatzaileak\nPila horien kutsaduraren tamaina irudikatzeko, aski da jakitea horiek eragiten dutela etxeko zaborretan merkurioaren % 93, baita zinkaren % 47, kadmioaren % 48 eta nikelaren % 22 ere.\nZabortegietan pilatuta, denborak aurrera egin ahala, pilek galdu egiten dute babes-karkasa, eta metalak eta haien osagaiak isurtzen dira, eta, azkenean, kutsatu egiten dira lurzoruko lurpeko urak; horrela, gizakiak elikatzeko erabiltzen duen elikadura-kate naturalean sartzen dira. Kalkuluen arabera, merkurio botoi-pila batek, erloju edo audifonoetan erabiltzen ditugunak bezalakoak, 6.000 mila litro ur kutsa ditzake, pila alkalinoa 167.000 litro, zink pila 12.000 litro eta ikatz pila 3.000 litro.\nKutsadura-prozesu hori luzea izan daiteke eta 500 urtera irits daiteke. Hala ere, euriak, beroak eta lurzoruaren azidotasunak pila deskonposatzeko prozesua bizkortzeko joera dute, eta horrek ondorio kaltegarriak ditu ingurumenean eta lurzoruan. Horrela, pila lurrean degradatzen denean, oso kutsagarriak diren elementuak askatzen hasten da, hala nola merkurioa, litioa, beruna edo kadmioa. Elementu hauek, lurrarekin edo urarekin kontaktuan jartzean, planetarentzat oso kaltegarria den degradazio prozesu bat hasten dute.\nGuzti honegatik zeharo garrantzitsua da pilak edukiontzi berezi hauetan uztea. Ingurumenarekiko dugun erantzukizunaz jabetu behar dugu. Guztion artean, bilketa selektibo baten eta pilak modu eraginkorrean birziklatzearen bidez lor dezakegu. Pilak birziklatze-planta batera eraman daitezke, eta bertan metal astunak beste metal batzuetatik bereizten dira eta gainerako materialak berreskuratu egin daitezke. (info: Ecolec)\nSaltzaile berria dakar uztaileko azoka…\n2021, Uztaila 08\nBeasain Santiago bideko erromesen geltoki…


2016ko azaroaren 02tik 2017ko urtarrilaren 29ra\nSorkuntza da gizakiaren izaeraren funtsezko ezaugarria. Inguru geografikoari egokitzeko eta arazoei aurre eginez eta eragozpen horiek aukera bihurtuz eragile izateko aukera eman dion indarra.\nBere bilakaeran, ohikoenak eta egunerokoenak diren bizipenetatik abiatuta, gizakiaren ezaugarri nagusienetakoa artea sortzeko ahalmen sinbolikoa da. Ildo horretatik gero eta antzinagokoak diren adierazpen artistikoak aurkitzen ditugu. Gizakien taldeek euren bizipenak, ametsak edo beldurrak gorputzak, tresnak edo kobetako hormak margotuz edo grabatuz adierazi dituzte.\nArte paleolitikoa Bizkaiko kobetan ere agertzen da. Azken urte hauetan arkeologoen eta espeleologoen lankidetzari eta lan erkideari esker zilegi izan da historiaurreko arte-adierazpenen multzo zabala lehengoratzea eta aztertzea. Bazegoen horietarikoen nomina klasikoa, hain zuzen ere Ventalaperra (Karrantza), Santimamiñe (Kortezubi) eta Arenaza (Galdames) kobak, baina horiei oraintsu batu zaizkie beste batzuk, adibidez El Rincón (Karrantza), Askondo (Mañaria), Atxurra (Berritua), Lumentxa eta Armintxe (Lekeitio) edo Morgota (Kortezubi), adierazgarrienak aipatzearren.\nErakusketa honetan egin den lan hori eta emaitzak erakusten dira. Teknologia berrien laguntzarekin eta XXI. mendeko euskarriak erabilita sorkuntzarekin esperimentatzen da arte paleolitikoa oinarri tradizionaletan aurkezten diren oraintsuenekoak diren sorkuntzekin. Iraganetik orainari egiten zaion keinua.\nHelburu nagusia bisitariarengan emozioak sortaraztea da eta, aldi berean, ibilbide zientifiko honetan eskuratu den ezagutza zabaltzea. Horretarako erakusketan zehar denbora historikoarekiko kontrajarriak diren muntaia batzuk aurkituko ditugu. Hausnartzeko eta pentsatzeko gonbidapena dira.\nAurkezpen gisa, atarian, Bizkaian arte paleolitikoaren aurkikuntzan, azterlanean, babesean, hedakuntzan eta kudeaketan lan egiten ari direnen jarduerak eta protagonistak erakusten dira; euren esperientziak eta lanak erakusten dira. Azken finean, ezagutza horien aterik ezkutukoena irekitzen digute.\nHas dezagun gure bidaia:\nJarraian, erabateko murgiltze-sistema baten bidez, hiru kobaren bisita birtuala egiteko aldean sartuko gara: Ventalaperra, Santimamiñe eta Arenaza. Helburua sentsazio bakarra sortzea da, bisitariari era intimoan eta indibidualean Bizkaian dauden adierazpen artistikorik antzinakoenekin gozatzeko aukera ematen zaio, giro berezian eta apartan ibilbide errepikatu ezina eskainiz: Paleolitikoko sorkuntza-espazioak.\nGure bidaian aurrera egin eta eztanda artistikora iristen gara: arte paleolitikoaren eta XXI. mendearen arteko tokapetara. Artista batzuen eskutik esparru bakarra sortuz arte paleolitikoa, arte garaikidea eta digitalak nola batzen diren ikusiko dugu; espazio horretan euren arteko diferentziak desagertu egiten dira bisitaria giro emozional ez-ohiko eta berritzailean murgilaraziz. Erakusketan Miquel Barceló, Mimmo Paladino eta Karel Appel-en koadroak ikusiko ditugu, eta baita Paco Gramaje, Txuspo Poyo eta Alba Corral-ek erakusketa honetarako berariaz sortu dituzten bideo sorkuntzak ere.\nIbilbidean aurrera egiten jarraituko dugu: Tailerra. Bisitariari aukera ematen dio zuzenean, ukitzeko pantailen erabileraren bidez, bederatzi kobaren eta horien historiaurreko artearen dokumentaziorako egin den material oparoaren atal bat ezagutzeko 2D eta 3D formatuetan.\nGure bidaiari amaiera ematen dion azken bideo baten erakusten diren bederatzi koben erreplika birtualak egiteko prozesua azaltzen zaigu eta 2016 d.C. PALEOLITOA erakusketaren kredituak ematen dira.\nMurgiltze honek gure arbasoek ere bazuten sortzeko gaitasun hori ezagutzen laguntzea eta euren obra zaindu behar dugun altxor bakar moduan baloratzeko aukera ematea gustatuko litzaiguke eta, horrela, etorkizuneko belaunaldiei funtsa ahaztu gabe transmititzea: artea bere garaia gorabehera.


Arrate Illaro: "Hizkuntza ohiturak aldatzea dugu helburu" - Debagoiena - Goiena.eus\nArrate Illaro: "Hizkuntza ohiturak aldatzea dugu helburu"\nEneko Azurmendi 2018-09-28 14:08\nAzaroaren 23tik abenduaren 3ra bitartean egingo dute hizkuntza ohiturak aldatzea helburu duen Euskaraldia ekimena, eta herriz herri motorrak berotzen hasiak daude dagoeneko. Pasa den astean jarri zuten martxan ekimenean parte hartzeko izen-ematea, eta, Arrate Illaro koordinatzailearen esanetan, oraingoz, "erantzun ona" izaten ari da ekimena.\nPasa den astean ireki zenuten izen-ematea. Zer moduz doa kontua?\nHarrera ona izan du ekimenak orain arte. Ez dugu datu errealik, izena emateko bide ezberdinak ditugulako, baina erantzuna ona izaten ari da.\nEuskaraldia ariketa sozial bat izango dela diozue.\nBai. 11 egun hartuko ditugu gure hizkuntza ohiturak aldatzen hasteko eta ahalik eta modu erosoenean urratsak egiteko.\nZein da Euskaraldiaren helburua?\nGure egunerokoan ditugun hizkuntza inertzia batzuk apurtu, eta euskara gehiago erabiltzea, ohiturak aldatzen hastea, batez ere, hamabigarren egunetik aurrera. Badakigu hamaika egunetan ez dela ohitura bat aldatzen, baina gura duguna da ahalik eta modu kolektiboenean eta kontzienteenean ariketa egitea, hamabigarren egunetik aurrera aldaketa errazagoa izan dadin.\nHizkuntza ohiturak aldatzeko helburu horretan, nolabaiteko oinarri ere izango da Euskaraldia aurrera begira, ezta?\nBai. Askotan joera daukagu euskaraz egiteko soilik euskaraz egiten digutenekin. Euskaraz erantzuten badigute ondo, eta bestela erdarara pasatzeko joera daukagu. Euskaraldiarekin transmititu gura dugun mezua da nahikoa dela ondokoak euskara ulertzea, eta horrek aukera ematen digula askoz egoera gehiagotan euskaraz aritzeko. Ez da erraza izango txip aldaketa hori egitea, baina hori da helburua.\nZergatik hamaika egun?\nIruditzen zitzaigun garrantzitsua zela ekimenak batzea herritarron astean zeharreko eta asteburuko bizimoduak. Astean zehar lankideekin egoten gara gehiago, eta asteburuetan, berriz, familiarekin edota lagunekin. Beraz, hamaika egunetan bi asteburu eta zazpi lanegun hartuko ditugu.\nZeintzuk izango dira ahobizi-en eta belarriprest-en funtzioak?\nAhobizi denak euskaraz egingo du ulertzen duten guztiekin, ondokoak euskaraz zein erdaraz erantzun. Ezezagunei ere lehenengo hitza beti euskaraz egingo die. Belarriprest denak, berriz, gonbidapena egingo die inguruko guztiei berarekin euskaraz aritzeko, berak euskaraz zein erdaraz egin.\nBiek ala biek txapa bat eramango dute, identifikatzeko.\nOhitura aldaketa hori ahalik eta modu erosoenean planteatu gura dugu. Txapak balio du gainontzekoei adierazteko ekimenean parte hartzen ari garela eta betetzen ari garen rola bata edo bestea den. Era berean, balioko du erakusteko ez gaudela bakarrik, eta kolektibotasun horrek eman dezakeen babesa eta indarra baliatuko dugu horretarako. Bestalde, ingurukoentzat ere baliagarria da jakiteko bat Euskaraldian parte hartzen ari dela, eta bere rola zein den.\nHerrietako hamaikakoen funtzioa zein izango da?\nHerrietan batzordeak sortu dira, euskalgintzan ari diren eragileek eta norbanako herritarrek osatutakoak. Batzorde horien funtzioa da herrian ekimenaren berri ematea, informazioa herrian zabaltzea, eta herritarrak aktibatzea. Baina oso zaila da batzorde batetik guzti hori egitea, eta hamaikakoen funtzioa izango da batzordearen aliatu izatea, herritarrei ekimenaren berri emanez, eta hauek aktibatuz.\nNola animatuko zenuke Euskaraldira batzeko oraindik zalantzan dagoen hori?\nGure eguneroko hizkuntza aldatzeko gogoa baldin badaukagu, Euskaraldia tresna bikaina izango dela iruditzen zaigu. Aitzakia on bat da, ez bakarrik norberaren hizkuntza ohiturak aldatzeko, ingurukoenak aldatzen laguntzeko ere bai. Bi rolak dira garrantzitsuak ariketa honetan, modu batera edo bestera parte hartu, ekarpena handia izango da.


Belfast gaztelua - Wikipedia, entziklopedia askea.\n54°38′34″N 5°56′32″W / 54.6428°N 5.9421°W / 54.6428; -5.942154°38′34″N 5°56′32″W / 54.6428°N 5.9421°W / 54.6428; -5.9421\nCharles Lanyon (en)\nBelfast gaztelua (ingelesez Belfat Castle) Ipar Irlandako Belfast hiriko Cavehill Country Parkean kokatzen den gaztelu bat da, itsas mailatik 400 oinetako garaieran. Bere kokapenak Belfast hiria eta Belfast lakuko (Belfast Lough) ikuspegi zoragarriak eskaintzen ditu.\nHasierako Belfasteko gaztelua XII mendean eraiki zuten normandiarrek, eta hiriaren barnean zegoen, gaur egungo High Street, Castle Place eta Donegall Place artean. Bertan jaio zen besteak beste Sir Arthur Chichester. 1708an ordea erre egin zen eta Chichester familiak hiritik kanporako auzo berri batean berria eraikitzea erabaki zuen. 1811 eta 1870 artean eraiki zen eta Charles Lanyonek diseinatu zuen eskoziar estilora.\nBelfasteko udalak 1934ean erosi zuen eta 1978an barrutik berriztatu zuen. Publikoarentzako 1988an ireki zen.\nMultimedia: Belfast Castle\nOrriaren azken aldaketa: 13 otsaila 2021, 14:10.


Ez begiratu | Iritzia | Berria\nNago, defuntuez zelan hitz egin behar den azaldu zuten egunean, huts egin nuela eskolara. Hildakoa adinekoa denean, gutxi-asko, moldatzen gara: halabeharra, bizilegea eta beste. Ordea, konplikatuagoa izaten da uste baino lehenago zendutako norbaitez aritzea. Gerta liteke hil berriaren familiakoekin, lagunekin elkartu eta norbera gaia atera - ez atera dagoela, euretakoren batek aipatzea. Demagun, anekdotaren bat kontatzen dutela (adibidez, azkeneko oporralditik bueltan zetorrela, bere maletaren ordez militar batena hartu zuela aireportuan) eta kontalaria irribarretsu egonik ere, zer egin ez dakizula jarraitzen duzula zuk: isildu, barre egin, zerbait gehitu... Eta gaiz zelan aldatu pentsatzen hasten zarela. Halere, demagun badakizula hori ez dela kontalariak behar duen feedbacka izango, sarri entzun izan baitiozu falta denari buruz aritzeko erreparo gehiegizkoa daukala jendeak. Demagun orduantxe jabetzen zarela, zeu ere «jendea» zarena, alegia: irristadarik handienak hankarik ez sartzen ahalegintzen denean egiten dituztenetarikoa: «ez begiratu, ez begiratu, ez begiratu» pentsatzen duen bitartean, mainguaren mahuka hutsera so egiten duen jende klasea; barre urduriak gain hartzen diona. Horrelakoetan galdetu ohi diot nik neure buruari eskolan hau guztia noiz azaldu ote ziguten. Edo ikasgaia nork salto ote zuen: guk ala irakasleek.


Best seller • ZUZEU\nPolitikariek liburuak idaztea bogan dago. Eta politikari ospetsuak direnean, jarraitzaile asko dituztenak, euren liburuak asko saltzen dira, idazle ospetsuenen “best seller” direlakoen pare.\nEAJko politikaririk estimatuenetako batek, estimatuena ez bada, JJ Ibarretxek, “El caso vasco: el desarrollo humano sostenible” kaleratu zuen, erdara hutsez.\nHandik gutxira, ezker abertzalearen buruzagi nagusiari, Arnaldo Otegiri egindako elkarrizketa liburua argitaratu zuen Garako Fermin Munarrizek, “El tiempo de las luces” goiburuarekin, gaztelaniaz.\nAzkenik, duela egun batzuk, “Contra viento y marea” aurkeztu zuen, espainieraz, Uxue Barkosek, Geroa Baiko buru eta Nafarroako (eta Estatuko) politikaririk ospetsuenetakoa denak.\nHirurak maila handiko politikariak eta euskal herritar askorentzako iparrorratz.\nHirurak oso abertzaleak eta oso euskaltzaleak (antza denez).\nHirurek eman diote kolpe latza euskararen prestigioari liburua espainiera hutsez argitaratuz. Euskaraz lehenik eta zer esanik ez, euskaraz soilik argitaratu izan balituzte, egundoko bultzada emango zioten, ostera.\nHirurek argi utzi dute zein den euskarari ematen dioten lekua, diskurtsoetako hitz loratuez haratago, eta zein espainierari ematen diotena.\nHobe lukete, hobe genuke, euskarari eskupeko gutxiago, eta lehentasun handiagoa emango baliote.\nHobe genuke, haurrek eta nerabeek euskara gutxi erabiltzen dutelako kezkatuta gaudelako plantak egiteari utzi, eta pulamentu pixka bat egiten hasi, “herri hau aurrera ateratzeak” uzten dizkigun tarteetan behinik behin.\nPortzierto, haurrek eta nerabeek garrantzi handia ematen omen diote egiazkotasunari, “autentikotasunari”… heldu bilakatu arte behintzat.\neuskara, liburua, politikariak\n11 pentsamendu “Best seller”-ri buruz\nArgote 2013-05-13 10:32\nMezuarekin ados, baina artikulua borobiltzeko ez legoke gaizki hasierako argazkian Ibarretxe ta Otegiri ere lekutxu bat eskeintzea, haiek ere merituak egin dituzte ta.\nItzain 2013-05-13 10:37\nAritu naiz hirurak agertzen zireneko argazkiren baten bila, baina ez dut aurkitu. Zuzeuko artistek muntaketa egiteko astirik, gogorik edo bietatik balute, niregatik ederto.\nIñaki San Martin 2013-05-13 10:52\nZer pentsatu ematen du noski gaiak. Halere, Itzain, ñabardura bat: Arnaldo Otegiren liburuak badu euskarazko bertsioa; gaztelaniazkoa baino aste batzuk beranduago agertu zen.\nItzain 2013-05-13 10:58\nBeranduago eta beranduegi. Agertu orduko, liburua eskuratzeko interesa zeukanak erosita zeukan. Gainera, aste luzeak izan zirela uste dut, espainierazkoa argitaratu ondoren ere ez baitzekiten euskarazkoa noiz argitaratuko zuten.\nKoherentziaz jokatu nahi izan balute, erraza zeukaten: lehenik euskarazkoa argitaratu, eta handik aste batzuetara espainierazkoa. Horrela euskarari emango zioten lehentasuna eta balio praktikoa, eta ez espainierari, egin zuten legez.\nMartin Kitto 2013-05-13 11:46\nJarrerak jarrera, euskaldunon masa kritiko handi bat izan ezean, “merke” aterako zaie politiko hauei eta beste askori erdar(ar)en aldeko hautuak egitea.\nKatalunian ez litzateke posible izango.\nMikel Guria 2013-05-13 15:36\nEz da oso zuzena gauzak nahastea. Arnaldo Otegiri buruzko liburua ez da berak idatzia, baizik eta Fermin Munarrizek egina. Alde horretatik liburu hori Geroa gurea da Ibarretxe lehendakariaren memoria politikoak (Koldo Ordozgoiti, Alberdania 2011) liburuarekin parekatu daiteke eta liburu hori aldi berean euskaraz eta gaztelaniaz jatorrizko edizioan eta oso oker ez banaiz katalanezko eta ingelesezko itzulpenekin argitaratu zen.\nEl Caso Vasco, Juan Jose Ibarretxek idatzitakoa, Kolonbiako Oveja Negra argitaletxean argitaratua, Ibarretxeren doktore tesia eta ikerketaren ondorioa da.\nItzain 2013-05-14 09:11\nNik uste dut oso konparaketa zuzena dela, bada. Zeuk aipatutakoaren arabera, Uxuerenak ere ez luke lekurik izango. Ibarretxek Kolonbiarako idatzi du liburua?\nZuzena ez dena da, tinta zabaldu eta alderdi abertzaleen kultura erdaltzalea ezkutatzen ahalegintzea.\nxabitxu 2013-05-20 10:25\nEzker abertzalekoa banaiz ere, larriena Arnaldo Otegirena dela deritzot. Txikitatik euskaldun, euskaraz ikasi eta hala ere erdaraz nabarmen hobeto moldatzen den pertsona da. Mingarria egiten zait, hiru horietan erreferente politiko garrantzitsuena dudalako, eta nire herriko lehendakari nahiko nukeelako.\nHala ere, ez dut uste Ibarretxerekin konpara daitekeenik. Alde honetan, meritu izugarria dauka, beste gai askotan kritiko banaiz ere. Ez da euskara helduaroan ikasi duen bakarra zorionez, baina ez diezaiogun idazle maila eskatu. Euskaraz ikasi eta aritzen den pertsona da, irakurri ere irakurtzen duena -Karmele Jaioren liburu bat aipatu zion Euzkitzeri elkarrizketa batean, zein beste politikarik aipatzen du literatura, eta batez ere euskal literatura? Hasier Arraiz Sortuko buruzagiari Latin Amerikako literaturaren jarraitzaile sutsua zela irakurri nion, baina euskal egilerik ez diot entzun gaur arte- baina onar dezagun, inoiz ez du euskaraz idatziko, liburu bat gutxienez. Ezin zaio hainbeste eskatu, ez Ibarretxeri ez adin horretan euskaldundu den beste edozeini. Arnaldori bai. Eta aitor diezaiogun, bide horretatik, Laura Mintegiri ere, zer nolako meritu izugarria daukan.\nUxue Barkosen kasua erdibidekoa dela uste dut: familia erdaldunekoa, baina txikitatik euskaldun, ikastolan hezia. Arnaldok bezala, bazuen bere jarduna euskaraz bideratzea, baina bistan da espainolez askoz hobeto moldatzen dela.\nXabier Makazaga 2013-05-20 11:09\nBa ni jeltzalea banaiz ere, Xabitxu ezker abertzalekoa den bezainbeste bai behintzat ene ustez, Ibarretxe eta Uxuerena iruditzen zait larriena.\niodriozola 2013-05-20 12:15\nHizkuntzarekiko erraztasunarena aitzakia hutsa da. Gaur egun zuzentzaile- eta itzultzaile-zerbitzu nahikoa dago idazterakoan laguntza izateko, edo erdaraz idatzi eta gero itzultzeko. Gainera, ez dut uste idazle hauek zerbitzu horietara iristeko zailtasunik izango dutenik. Itzulpena originala baino lehen argitaratzea bezain erraza da. Itzainek dioen moduan, borondate kontua da.\nEta, ezaidazu esan harritu egite zaituela 55 urteko euskaldun zahar batek euskaraz baino erdaraz hobeto idazten duela entzuteak. Baina esan bezala, aitzakia merkeak dira.\nItzain 2013-05-20 11:30\nNik uste dut Lehendakari bati, edota edozein alderdi abertzaleko buruei, exijitu beharreko zerbait dela euskararen ezagutza nahikoa eta euskarari lehentasuna ematea. Ez da meritu edota abiapuntu kontua.\nBesterik da herri honetan hain gaudela bazterturik, hain gutxietsita, ze Lehendakari erdaldun elebakar amorratu bat izan baitugu, euskara EZ ikasten milioiak xahutu dituena, eta ez da ezer gertatu.\nEdota best-sellerrotan aipatutako adibideetan bezala, politikari abertzale ustez euskaltzaleak, euskararekin zeharo ahaztu dira liburuak argitaratzeko garaian, diskurtsoak diskurtso, eta imintzioak imintzio.\nPolitikari abertzale gehienak “euskaltzale” erdara praktikanteak ditugu, tamalez, erdaltzaleenak EAJkoak eta ez horrenbeste ezker abertzalekoak, baina alde handiegirik gabe.


Lurrazpiko Festan egon nahi duzu? — Gaztezulo\nLurrazpiko Festan egon nahi duzu?\nLurrazpiko Festan egon nahi duzu? https://www.gaztezulo.eus/lehiaketak/lurrazpiko-festan-egon-nahi-duzu https://www.gaztezulo.eus/lehiaketak/lurrazpiko-festan-egon-nahi-duzu/@@download/image/l_lurrazpiko-20_1391604948.png\nOtsailaren 8an Donostiako Gazteszenan egingo dute Ayo Silver! zigiluak antolatzen duen Lurrazpiko Festa musika jaialdia. Sarrerak salgai daude oraindik baina GAZTEZULOn bi sarrera bikoitz zozkatuko ditugu irakurleen artean.\nAurten ere, Lurrazpiko Festa jaialdia antolatu du Ayo Silver! zigiluak Donostian. Otsailaren 7an, 20:30etan, estreinatuko dute jaialdia DOKA Kafe Antzokian Juventud Juché, Viva Bazooka eta Los Claveles taldeen kontzertuekin doan, baina hitzordu garrantzitsuena larunbatean helduko da Gazteszenara. Le Bukowskin egingo duten Lurrazpiko Merendolaren ondotik, 20.00etan irekiko dituzte Gazteszenako ateak.\n12 eta 15 eurotan eskuratu ditzazkezu sarrerak oraindik baina guk bi sarrera bikoitz ditugu zuen artean zozkatzeko. Ibili bizkor eta eman izena!


Konfinamenduak indarkeria matxistan duen eragina aztertu du udalak - Tolosa - Tolosaldeko ataria\nKonfinamenduak indarkeria matxistan duen eragina aztertu du udalak\nTolosaldeko Ataria 2020-05-11 10:00\nUdalaren ustez, "funtsezkoa" ari da izaten laguntza sareen zein telefono mugikorretan sortutako taldeen bidez eskaintzen den laguntza. "Konfinamendutik irteteko faseetan ezinbestekoa izango da indarkeria jasan duten emakumeei arreta emateko guneak sortzea", nabarmentzen du.\nIndarkeria matxista jasaten duten emakumeei bideratutako laguntza telefonoetara egindako deiek "ezohiko moduan" egin dute gora Covid-19aren pandemiak eragin duen osasun alarmagatik ezarritako konfinamenduaren ondorioz. "Orain arte indarkeria matxista identifikatzeko zeuden zailtasunei, hainbat egoera normaltzat hartzeko jokabideei eta inpunitate sozialari, ezohiko egoerak eragin duen ziurgabetasuna gehitu behar zaio".\nAhalduntze Eskoletatik, Emakumeen Etxeetatik, boluntario taldeetatik, emakume elkarteetatik eta talde feministetatik laguntza sareen zein telefono mugikorretan sortutako taldeen bidez azken asteetan eskaini den laguntza "funtsezkoa ari da izaten, indarkeria egoera batean bizi diren emakumeei babesa emateko".\nHorren guztiaren eraginez, eta emakume horien segurtasuna bermatzeko, beharrezkotzat jotzen du udalak telefono bidezko arreta emateaz gain, emakume horiengana iristeko bide digitalak ugaritzea eta mezuak ikuspegi komunitario batetik zabaltzea. "Bide horretan, emakumeek online baliabideak eskura izatea, wifi librea esaterako, nahiz sare sozial edota WhatsApp bidezko komunikazioak ugaritzea ere ezinbestekoak izango dira aurrerantzean, baita mezuak, indarkeria egoera batean bizi diren emakumeei bideratzeaz gain, komunitateari eta auzotarrei bideratzea ere".\nKontrol sentsazioa areagotu da\nEtxeko konfinamenduak ere indarkeria matxista kasuetan "modu zuzenean" eragin duela azpimarratzen du. "Telefono bidezko arretak nabarmen egin du gora, baina kalera irteteko zailtasunek murriztu egin dute salaketa kopurua. Horrez gain, kontuan izan behar da jartzen diren salaketa asko bikote ohiaren aurkakoak izaten direla, indarkeria kasu asko kontrolaren aterkipean ematen direla, eta konfinamendu garai honek erasotzaileek emakumeenganako duten kontrol sentsazioa areagotu egiten duela".\nHalako egoeran bizi diren emakume askok haien burua zein etxeko gainerako senideak babesteko eta indarkeria egoerak saihesteko "egiten duten ahalegina eta hartzen duten sumisio jarrera" azpimarratu nahi izan du. "Gaia sakonagotik aztertuta, ondorioztatu da konfinamendua haien erasotzaileekin igarotzen ari diren emakumeak psikologikoki egiten ari diren ahaleginak larritasun ugaritako ondorioak sorrarazten ari dela".\nHorregatik, konfinamendutik irteteko faseetan ere lanean jarraituko du udalak, eta "ezinbestekotzat" jotzen du indarkeria jasan duten emakume horiei arreta emateko guneak sortzea, "bizitako egoerak sorrarazi dizkien ondorioak identifikatu, artatu eta erreparatzeko. Horretarako, emakume horiek elkarbizitza eta bizitza sostengatzeko egin duten ahalegina gizartean eta erakundeetan ikusarazi behar da".\nIndarkeria matxistak ez du berrogeialdirik\nTolosaldeko Ataria mar 30 Tolosaldea\nKonfinamendu egoerak indarkeria matxista areagotu dezake, eta hainbat udalek herritarren eskura jarri dituzte laguntza eta telefono zenbakiak.


Ekimena 4. Indarkeria matxistaren biktima diren emakumeak identifikatzea sustatzea, gero emakume horiekin esku hartzeko tresna berriak txertatuz. - Gobernu Programa\nEHUren Udako Ikastaroen esparruan, Emakundek ikastaro bat antolatu zuen, "Emakumeen eta neskatoen aurkako sexu-indarkeriari buruzko irudikapenak eta diskurtsoak" izenburupean. Horren helburua izan zen gizarteko hainbat eremutan sexu-indarkeriari buruz egiten diren narratibak hausnartzea eta aztertzea, eragile sozializatzaile garrantzitsu eta desberdinen bidez (komunikabideak, publizitatea eta fikzioa, besteak beste).\nEmakunde/Emakumearen Euskal Erakundeak kanpaina bat aurkeztu du azaroaren 25aren (Adineko emakumeen aurkako indarkeria ezabatzeko nazioarteko eguna) ren harira, "Entzuten baduzu, ikusiko duzu" leloarekin. Kanpaina hori Emakundek 55 eta 79 urte bitarteko emakumeekin egin duen prozesu baten emaitza da, eta urte askoan bizi izandako indarkeriaren benetako testigantzak eman dituzte. Emakumeak berak dira protagonistak, eta mezua aukeratu dute. Mezua beren ikusezintasunarekin eta gizarteari egindako dei batekin amaitzea da, haiek bizi izan dituzten egoerei adi egon dadin.\n2020/11/21 Lehendakaria bertan zela, SATEVI zerbitzua (etxeko indarkeriaren edo sexu-indarkeriaren biktima diren emakumeei informazioa eta arreta emateko zerbitzu espezializatua, Berdintasun, Justizia eta Gizarte Politiketako Saila) barne hartzen duen zerbitzu berria aurkeztu zen. Zerbitzu horri esker, entzumen-desgaitasuna duten edo hitz egiteko zailtasunak dituzten emakumeek irisgarritasun handiagoa dute. Berrikuntza hori Euskal Gorrak Euskadiko Gorren Federazioarekin egindako lankidetzari esker egin ahal izan da.\nEmakunde/Emakumearen Euskal Erakundeak, emakumeen aurkako indarkeria ezabatzeko nazioarteko egunean, "Emakumeen aurkako indarkeriari buruzko datuak 2019" izeneko txostena argitaratu du. Txosten horretan, estatistika-datuak testuinguruan kokatu eta interpretatu dira.\nEmakumeen aurkako indarkeria-portaerei buruzko sentsibilizazio- eta prebentzio-jarduerak bultzatzen eta sustatzen dituzten erakunde, elkarte eta fundazioei zuzendutako dirulaguntza-programa.\n2021eko deialdia (300.000.- €) (2020/12/28). Informazio gehiago. 2021eko esleipena (2021/07/27).\n2021/02/03 Emakundek eta Eudelek lehen gidaliburua bultzatu zuten estatu mailan, biziraun duten emakume biktimei eragindako kaltea konpontzeko ekintzak bideratzeko udalerrietan, eta, horrela, haien susperraldia bermatzeko ingurune komunitarioan. Tresna honek oinarrizko jarraibideak eskaintzen dizkie politikariei eta teknikariei erreparazioaren ikuspegia garatzeko. Euskal udalerri batzuk duela urte batzuetatik martxan jartzen ari diren ekimenak ere jasotzen ditu, norabide horretan urratsak emateko moduaren adibide gisa. Euskadiko udalak aitzindariak izango dira indarkeria matxistari aurre egiteko tokiko esku-hartzean erreparazioaren ikuspegia txertatzen\n2021/03/01 Indarkeriaren biktima diren emakumeei telefono bidez arreta emateko SATEVI zerbitzuaren 2020ko balantzea aurkeztu zen. Zerbitzu horrek bere jarduera-protokoloa aldatu zuen konfinamendu-hilabeteetan, erasotzailearen aurrean deitzen zuten emakume biktimak artatu ahal izateko, eta 1.961 pertsona artatu zituen ekitaldi horretan.\n2021/06/18 Emakundek, gazteen artean indarkeria sexista prebenitzeko Beldur-Barik erakunde arteko programaren esparruan, eta foru-aldundiekin eta EUDELekin lankidetzan, kanpaina bat bultzatzen du, "Eraso sexistarik gabeko uda" lelopean, udan errespetuan, berdintasunean eta autonomian oinarritutako jarduerak bultzatzeko.\n2021/06/30 Emakunde-Emakumearen Euskal Erakundeak iazko azaroaren 25ean, Emakumeenganako Indarkeriaren aurkako Nazioarteko Egunean, abian jarri zuen "entzuten baduzu, ikusiko duzu" kanpainak publizitate sozialeko dokumentalaren exekuzio onenaren eta publizitate kanpainako eraginkortasun onenaren lehen saria jaso du, publizitate sozialeko nazioarteko jaialdiak urtero ematen duena.\n2021/06/30 Emakunderen Begira Sareak "nola komunikatu emakumeen aurkako sexu-indarkeria kasuetan. Aurkezpen hori "berdintasunezko komunikaziorako baliabideak eta esperientziak" jardunaldiaren esparruan egiten da.\n2021/11/23 Erabakia, Emakunde-Emakumearen Euskal Erakundearen eta Gipuzkoako eta Arabako foru-aldundien artean lankidetza-hitzarmen bana izenpetzeko baimena emateko dena, emakumeen aurkako indarkeria prebenitzeko «beldur Barik» erakundearteko kanpaina garatu eta kofinantzatzeko.\n2022ko deialdia (300.000.-€) (2021/12/31).\nSATEVIren (Indarkeria matxistaren biktima diren emakumeentzako telefono bidezko arreta-zerbitzuaren) 2021eko balantzearen aurkezpena. Aurreko urtean baino %10,5 gehiago dira.\nEgindako deien hazkundearen azalpen posibleen artean, sentsibilizazio-kanpainek funtzionatu dutela ematen du: batetik zerbitzuaren berri eman delako; eta, bestetik, gizarte-kontzientzia areagotu delako.


365 egun Euskadin elikadura osasungarria sustatzen - Bizimodu Osasuntsua - Eusko Jaurlaritza - Euskadi.eus\n20 enpresa edo erakunde baino gehiago atxiki zaizkie Elikadura Osasungarrirako Ekimenei eta 60 erakunde laguntzaile baino gehiago erakarri dituzte ekimen horiek\n“Euskadin Elikadura Osasungarrirako Ekimena” proiektuaren lehen lan-urtea dela eta, gaur goizean jardunaldia egin da, eremu horretan izan diren aurrerakuntzen berri emateko. Bertan, Fátima Ansotegi Administrazio eta Finantziazio Sanitarioko sailburuordeak, Olatz Garamendi Hezkuntza Saileko Administrazio eta Zerbitzuen sailburuordeak, Bittor Oroz Nekazaritzako, Arrantzako eta Elikagai Politikako sailburuordeak eta Miren Dorronsoro Osasun Publikoaren zuzendariak parte hartu dute.\nPlan handia da, eta helburu du elikaduraren bidez osasuna sustatzea; izan ere, kasu askotan gaixotasun kronikoen gorakadaren arduraduna izaten da, besteak beste, gaixotasun kardiobaskularrena, diabetesarena eta minbizi-mota batzuena.\n18 ekimen aurreikusten dira eta horietatik, erdia baino gehiago, lehen urte honetan jarri dira abian. 10 lantalde eratu dira; horietan 85 pertsona daude, 21 enpresa eta erakundetakoak. Horiek, dagoeneko, atxikita daude Euskadin Elikadura Osasungarrirako Ekimenei.\nAtxikipen horiek erakusten dute euskal gizartean elikadura-ohituretan aldaketa sustatu nahi dela. Fátima Ansotegi Administrazio eta Finantziazio Sanitarioko sailburuordeak eskerrak eman ditu proiektuaren lehen urte honetan erregistratu direnengatik, eta ildo beretik aurrera egiten jarraitzearen aldeko apustu egin du: “Helburuetako bat gero eta atxikipen gehiago izatea da, Euskadin elikadura osasungarria finkatuko dutenak; horrek biztanle guztien osasun hobea eta, ondorioz, euskaldunen bizi-kalitate hobea bermatuko du”.\nDagoeneko kausa honekin konpromisoa duten erakundeak honako hauek dira, besteak beste: euskal administrazio publikoa, Osakidetza bera edo Euskal Herriko Unibertsitatea, baina baita zenbait elikagaietako enpresa, nutrizionisten eta farmazialarien elkargo profesionalak, fundazioak, ikerketa-zentroak, tokiko erakundeak eta komunikabideak ere.\nEra berean, gaur arte, proiektuetan 60 eragile baino gehiagoren elkarlana lortu da. Horrela, esaterako, gatza murriztea dela eta, 39 okintzako lantegi gehigarri horren kopuru txikiagoa duten ogiak ari dira hornitzen.\nIldo beretik, esperientzia pilotua egin da 10 ikastetxetan; horietako eskola-menuetan fruta, barazki eta arrain urdin gehiago sartu da. 7 sukalde zentral arduratzen dira horretaz; horiek Elikadura Osasungarrirako Ekimenekin bat egiten dute. Olatz Garamendi Hezkuntza Saileko Administrazio eta Zerbitzuen sailburuordeak zera esan du: “euskal ikasleek bazituzten lehen ere eskola-menu orekatuak, baina, ekimen honen bidez, are gehiago hobetu nahi da ikasleen elikaduraren eta nutrizioaren hezkuntzan pisu handia duen zerbitzuaren kalitatea. Era berean, bizi- kalitatea hobetzeko elikadurak duen garrantziaz ohartarazi nahi zaie ikasleei”.\n2019tik aurrera, proiektuetan azalera handiko saltokiek, txikizkako fruta- eta barazki-dendek eta arrandegiek, zenbait jatetxetako sukaldariek eta gaixo kardiobaskularren elkarteek ere jardungo dute elkarlanean. Bittor Oroz Nekazaritzako, Arrantzako eta Elikagai Politikako sailburuordearen iritziz: “Euskadik kalitate oso oneko produktuak ditu, bai itsas produktuetan, bai lurrekoetan, eta, azken batean, lehen mailako sektore aktiboa eta konprometitua du eta haren inplikazioa ezinbestekoa izango da Elikadura Osasungarrirako Ekimenak sustatzeko”.\nDagoeneko abian jarri diren ekimenetako batzuk honako hauek dira:\nOsasunarekin konprometituta dauden eragileak eta hura sortzen lagunduko duten jarduerak identifikatuko dituen aktiboen mapa prestatzea, hura garatu eta zabaltzeko.\nBeharrezko informazio-iturriak izateko, lanean ari da hurrengo Euskadiko Osasun Inkestaren bidez Plan honen barruan sartzen diren ekintzak ebaluatu ahal izateko.\nGatzaren kontsumoa % 20 murriztea; batez beste egunean 9,6 g kontsumitu beharrean, gaur egun kontsumitzen den bezala, egunean 7,5 g kontsumitzea.\n"Eskola-jangelen eguneratzea 360º” programa eta, horretarako, eskaintza are osasungarriagoak egitea.\nVending makinetan gosegarri osasungarriak AZTIk vending makinetako hornitzaileak eta operadoreak koordinatzen ditu, eskaintzaren % 50 produktu osasungarriak izateko.\nOsasun-arloko profesionalak elikadura osasungarriaren sustapenean prestatzea.\nElikadura-ohitura onak hartzeko joera sortu eta modan jartzea, batik bat gazteen artean, sustapen mediatikoaren bitartez (telebista, zinema, gizarte-sareak etab.).\nSasoiko fruta eta barazkien kanal anitzeko egutegia prestatzea, dagozkien hiletan sustatzeko.\nElikagaien etiketak eta konposizioa benetakoak direla egiaztatzea, benetako edukia “gatz, azukre, gantz… gutxi” etiketara egokitzen dela bermatzeko.\n“Elikagai bereziak” izenez ezagutzen direnen kontsumo arduratsua sustatzea: gure osasuna arriskuan jar dezaketen eta dieta orekatuak eman ezin duen ezer ematen ez duten edari energetikoak, bitamina-gehigarriak, proteina-gehigarriak eta abar.\nFátima Ansotegi Administrazio eta Finantziazio Sanitarioko sailburuordeak gogorarazi du elikadura osasungarriagoa izateko aldaketa egiteko gizarte-kontzientziazioak denbora asko eskatuko duela, baina, dagoeneko, urrats sendoak ematen ari direla. Hori horrela, Elikadura Osasungarrirako Ekimen horien eta beste batzuen emaitzen berri Plana amaitzean emango da, 2020an.\nVitoria-Gasteiz, 2018ko urriaren 17a


250 korrikalari izango dira domekako Udalatx mendi trail lasterketan - Arrasate - Goiena.eus\n250 korrikalari izango dira domekako Udalatx mendi trail lasterketan\nMireia Bikuña 2015-04-15 13:57\nParte-hartzaileen artean egongo dira Espainiako kilometro bertikaleko txapeldun Iñigo Lariz, eta Oihana Kortazar elgetarra. Domekan, 09:00etan abiatuko dira korrikalariak Herriko Plazatik, 21 kilometro egiteko helburuarekin.\nAtzo, martitzena, egin zuten Udalatx mendi trail lasterketaren aurkezpena Ederra tabernan. Antolatzaileek hainbat datu eman zituzten: 250 korrikalari, 21 kilometro, 1200 metroko desnibela eta lau anoa puntu. Horietako bitan jatekoa eta edatekoa egongo da eta beste bietan edatekoa.\nMendi lasterketa antolatu ahal izateko laguntza eman duten babesleak eskertu ostean, Mondraitz taldeko Eneko Urrizalkik, Iñigo Altzolak eta Iker Sarabiak parte hartuko duten izen propietako batzuk aipatu zituzten. Besteak beste, Iñigo Lariz, Imanol Goñi, Iñaki Uribetxeberria, Aritz Kortabarria eta Oihana Kortazar egongo dira. "Izen handiko korrikalariak dira eta ohore handia da guretzat. Baina, garbi utzi gura dugu lasterketa herrikoia dela gurea", esan zuen Eneko Urrizalkik.\nAntolatzaileek bestalde, ibilbidearen gaineko azalpenak eman zituzten. Zintekin markatuta egongo da, eta hori errespetatzeko eskatu zuten. "Harriak erortzeko arriskua dago eta kontu handik ibiltzea eskatzen dugu. Errespetatu markatuta dagoen ibilbidea", esan zuten.\nAzkenik, boluntarioei dei berezia egin zieten: "Domekan, 07:00etan hasiko gara lanean. Hortaz, boluntarioei dei berezia egiten diegu. Ager daitezela Herriko plazan".


Seiurte - Wikipedia, entziklopedia askea.\nSeiurte 1997an Durangaldean sortutako rock musika taldea da, Berrizen egoitza duena.\nLehenago Izurrai taldean aritu ziren Julen eta Iokinek sortu zuten. Musika munduan sei urte lehenago hasiak zirenez, hau kontutan hartuta, beren lan berriari SEIURTE izena jartzea pentsatu zuten. Handik gutxira, Markiñako gure laguna den Iker sartu zen bateria jotzen, aurretik TAUPADA taldean ibilitakoa.\nHirurok lehenengo maketaren ("...orain...") lehenengo kotzertuak ematen hasi ziren. Maketa hori 1998.urtean grabatu zuten. Kontzertu hauek ematean, beren buruak ezagutarazi zituzten. 2000. urtean, Ikerrek taldea utzi zuen, eta Hissopus taldeko baterijolea zen Ekainek hartu zuen bere lekua.\nEkain taldean sartzean, abesti berriak egiteari ekin zioten, horrela 2001.urtean, bigarren maketa atera zuten ("Non" ). Bertan soinu gogorrenak uztartu zituzten. Hau aurkezteko Durangaldeko hainbat talderekin bira antolatu zuten gaztetxeetatik. Bira arrakastatsua izan zen orokorrean. 2002an Gaztea maketa lehiaketa irabazi zuten.\nHainbat urteetan egindako abestiekin bilduma bat egitea erabaki zuten, maketa aurkeztu eta gero, urte haietan sortu eta grabatu ez ziren abesti asko ez galtzeko.Horrela, grabaketa berri bati egin zioten, 2002. urtea zen. Grabaketaren ondoren beste gitarra-jotzaile bat taldean sartzea beharrezkoa ikusi zuten eta ZER taldeko gitarra-jotzailea, Iñaki, sartu zen, ENE BADA taldeko baxujolea zena. Ordutik, laukote moduan jarraitzen dugu taldean.\nBildumatxo honekin, Euskadi Gaztea-ko 12. Maketa lehiaketaren irabazleak izan ziren eta honek Metak diskoetxearekin gure lehenengo KD-a grabatzeko ateak ireki zizkieten. Lehiaketa irabazteak oihartzun handia eduki zuen eta ordura arte gutxi baziren, ezagutzen zituztenak orduan gauzak asko aldatu ziren.\nIokin (ahotsa eta gitarra)\nPlateruenan zuzenean (2007)\nAtlantida (2012, Baga-Biga)\nElkar Estudioa Sesioak (2014, Elkar)\nEzpalak (2015, Estoldetan)\nGaztea maketa lehiaketa: 2002\nSeiurte taldearen webgune ofiziala\nAzken aldaketa 27 martxoa 2021(e)an, 19:37(e)tan\nOrriaren azken aldaketa: 27 martxoa 2021, 19:37.


Adi! | Etxepare Euskal Institutua\nAtal honetan kultur sektoreei zuzendutako albiste profesionalak eta albiste akademikoak aurkituko dituzu.\nUrtea URTEA 2019 2020 2021\nHilabetea HILABETEA URTARRILA OTSAILA MARTXOA APIRILA MAIATZA EKAINA UZTAILA ABUZTUA IRAILA URRIA AZAROA ABENDUA\nKategoria KATEGORIA IKUS-ENTZUNEZKOAK MUSIKA ARTE ESZENIKOAK LITERATURA ETA LIBURUAK ARTEA ONDAREA EUSKARA ETA EUSKAL IKASKETAK GASTRONOMIA ARKITEKTURA, DISEINUA ETA MODA GIZARTEA ETA TRADIZIOAK QUEBEC - PAYS BASQUE 2021-2022\nArtistas en Ruta egitasmoak deialdiaren epea luzatu du\nArtistas en Ruta egitasmoak bertara musika proposamenak bidaltzeko deialdia irekita mantentzea erabaki du, Koronabirusak eragindako egoera dela eta. Apirilaren 17ra bitarte zabalik egongo da.\nKimuak 2020 deialdia, atzeratuta\nEgungo pandemiak eragindako konplikazioen eta ziurgabetasunaren aurrean, KIMUAK osatzen dugun erakundeok, erabaki dugu euskal film laburren sustapena eta banaketa programa honen 2020ko aukeraketa prozesua atzeratzea.\nLiverpoolgo unibertsitateak Euskal Ikasketen ikerketa egiteko beka bat eskaintzen du\nEtxepare Euskal Institutuak bertan duen Manuel Irujo Katedraren bitartez, Liverpoolgo Unibertsitateak Manuel Irujo Scholarship in Basque Studies izeneko beka eskaintzen du 2019az geroztik.\nEtxepare Euskal Institutuak OARAren jardunaldi profesionaletan hartuko du parte\nAkitania Berria eskualdeko bulego artistikoak Baionan antolatu dituen jardunaldi profesionaletan hartuko du parte bihar Etxepare Euskal Institutuak.\nTrovam Pro Weekend azoka profesionalerako proposamenak aurkezteko deialdia ireki dute\nTrovam Pro Weekend musikaren azoka profesionalaren zortzigarren edizioa azaroaren 11tik 14ra egingo dute.\n#QCPaysBasque: itzultzaile berriak\nNazioarteko literatura itzultzaileak euskaraz trebatzea eta nazioarteko literatura itzultzaileen eta bertakoen arteko zubiak eraikitzea. Horixe da Itzultzaile Berriak egitasmoaren xedea.\nEtxepare Euskal Institutuak eta Quebeceko Conseil des Arts et des Lettresek (CALQ), Gipuzkoako Dantzagunearekin batera, deialdia ireki dute Montrealen (Quebec).\nEuskara eta euskal kultura sustatzeko teknikarien eta Komunikazio, prentsa eta interneteko presentzia arduradunaren lan poltsen zerrenda\nEtxepare Euskal Institutuak bi lan poltsa berri sortzeko deialdia zuen 2019ko azaroaren 20a bitarte.\nWOMEX 2020 Budapest: deialdia irekita\nWomex (World Music Expo) munduko herrialde gehien biltzen dituen musika jaialdia da. Ekimen ibiltaria da, ez baita urtero leku berean egiten; eta aurtengoa Budapesten egingo da.\nMartxan da Jon Bilbao Katedran ikerketa-egonaldia gauzatzeko deialdia\nEtxepare Euskal Institutuak eta Nevada System of Higher Education zentroak gaur bertan ireki dute Nevada Renoko Unibertsitatean (AEB) sustatzen duten Jon Bilbao Katedra burutuko duen ikertzailea ha...\nIreki dute 32. Mercat de Música Viva de Vic azokan parte hartzeko deialdia\nMercat de Música Viva de Vic azoka profesionalaren 32. edizioa irailaren 16tik 19ra egingo dute.\nArtistas en Ruta egitasmoak berriz ere ireki du bertara musika proposamenak bidaltzeko deialdia. Martxoaren 20ra bitarte zabalik egongo den deialdi honetatik, 2020. urtearen bigarren kontzertu zikl...


Ingurune irisgarriago baten aldeko apustua egiteko gonbita egin du Atzegik - Lasarte-oria - Txintxarri.eus\nIngurune irisgarriago baten aldeko apustua egiteko gonbita egin du Atzegik\nTxintxarri Aldizkaria 2019-10-03 16:00\nAurkeztu du Atzegi elkarteak aurtengo kanpaina. Pertsona guztientzat "mundu ulergarriago" baten alde egitera animatu nahi dituzte herritarrak, irisgarritasun kognitiboan indarra eginaz. "Bizi nire errealitate intelektuala eta mugak hautsi" da aurtengo kanpainaren leloa\nGizartea desgaitasun kognitiboaren betaurrekoak janztera gonbidatu ditu, Atzegi elkarteak, asteazken honetan, Okendo plazan egindako agerraldian. Adimen desgaitasuna duten pertsonen aldeko Gipuzkoako elkartea da, eta aste honetan aurkeztu dute, aurtengo kanpaina, Lasarte-Orian.\nHorren bitartez, desgaitasun kognitiboa duten pertsonek egunerokotasunean bizitzen dituzten muga eta arazoen berri eman nahi diote gizarteari. Ulertzeko zailak diren mezu ugari aurkitzen ditu, edonork, kalean egunero. Baina mezu horiek guztiak, desgaitasun kognitiboa duten pertsonentzat are ulergaitzagoak direla azpimarratu dute elkarteko ordezkariek. Adibideak ere jarri dituzte: jatetxeetako kartak, egutegiak, garraio publikoko ordutegiak, eskuorri informatiboak eta hauteskunde programak, besteak beste. Oso ondo azaldu du Aihotz Albizu elkarteko kideak, horrelako egoeratan aurkitzen dituzten zailtasunen berri.\nGizartea jabetzea helburu\nGizartea zailtasun horiez jabetzea nahi du Atzegik. "Arazo horiek ulertu behar ditu jendeak, eta denon artean irtenbideak bilatu behar ditugu".\nHorrela, ulertzeko errazak diren mezuen aldeko apustua egiteko deia luzatu dute. "Pertsona bakoitzak, bere lan edo ingurune pertsonalean aldaketa txikiak egiten baditu, ziur gaude denontzat mundu irisgarriagoa eraikiko dugula".\nHorrek pertsonen autonomian eragin zuzena duela ere nabarmendu dute. "Desgaitasun kognitiboa dutenak ahalik eta autonomoen izateko, ezinbestekoa da mundua ondo ulertzeko aukera izatea, horrek pertsonen ororen ongizate eta bizi kalitatea bermatuko baitu".\nAurtengo kanpaina datorren ostiralean, urriaren 11an, amaituko da. Baina hori baino lehen, urriaren 8an, ekitaldi nagusia egingo du Atzegik, Donostiako Antzoki Zaharrean. Bertara joateko deia luzatu diete herritarrei.\nBuruntzaldean 163 familiak, 102 kolaboratzailek eta 541 atzegizalek osatzen dute elkartea.\nAtzegiren aurtengo kanpainaren aurkezpena: 'Bizi nire errealitate intelektuala, eta mugak hautsi'\nTxintxarri Aldizkaria 2019 urr 02 Gizartea


Ezagutza transformatzailea | rufino iraola garmendia\n← Nikolas Segurola\nFidel Castroren aditzera →\nBere baitan xede den ezagutza da bakarrik transformatzailea, esan nahi da beste xede bat lortzeko bitarteko moduan erabiltzen den ezagutza ez dela transformatzailea. Ni, momentu honetan, ze helbururekin ari naiz eskribitzen eta, eskribitu ahala, ikasten? Ez daukat ezer lortu beharrik. Hain zuzen, paradoxikoki (paradoxa ez da kontraesana, bi muturrak lotzen dituen uztarria baizik), ezer lortzeko premiarik ez denean eskuratzen dira gauzarik baliosenak eta esnatzen eta transformatzen gehien laguntzen digutenak.\nEzagutza horren ondoan bada beste bat inolako transformaziorik eragiten ez duena. Lehen dugunari informazio gehiago erantsi besterik ez. Gehitze kuantitatiboa da, gainazalekoa, epidermikoa. Pertsona transformatu eta ikuspegia irekitzen duena da benetako jakinduria.\nSegurtasunari halako garrantzia ematen diogun honetan, ez naiz lotsa hau aitortzeko: segurtasunik eza bezain txarra da gehiegizko segurtasuna. Itxitasunera garamatza zuzenean. Funtsezkoa da arriskatzea. Ideia eta sinesteetan dagoen segurtasuna ez da zinezkoa. Konprenitzeak eta esperientziak ematen digu benetako segurtasuna.\nBeste gauza bat ere bada oso inportantea: inor konbentzitzeko premiarik ez. Hori konprenitzea da segurtasun eta libertatearen oinarria. Bere baitan argia den zerbait behar dugu, eta ez argi horren bidez zerbaiten bila segi. Horrela ez dugu sekula aurkituko.\n(cf. Mónica Cavallé, LA SABIDURÍA RECOBRADA . FILOSOFÍA COMO TERAPIA, 61-66)\nEsta entrada fue publicada en 1 Ez-bi antologia y etiquetada 161130. Guarda el enlace permanente.


Bermeon, 2021eko otsailaren 26an.- Bermeoko Udalaren Sexologia Orientazio Zerbitzuak, Bermesex-ek, 2020/2021 ikasturte honetan sexualitate heziketa afektibo tailerrak eskainiko ditu herriko lehen eta bigarren zikloko ikastetxe guztietan. Denetara, 100 tailer baino gehiago eskainiko dira.\nSan Frantzisko herri ikastetxean eta Oinarrizko Lanbide Heziketako Udal Institutoan (OLHUI) urtarrilean burutu ziren tailerrak. Herri ikastetxean, Lehen Hezkuntzako 6. mailako ikasle guztiek (56 ikasle) parte hartu dute tailerretan. Bestetik, OLHUIko lehen mailako 21 ikasleei zuzendu zaizkie aipatu tailerrak.\nBermeoko Sagrado Corazón ikastetxean otsailean zehar izan dira tailerrak, DBH2. eta DBH4. mailetako 100tik gora ikasleei zuzenduta. Guztira, sexualitate heziketa afektiboak burutzeko 55 minutuko 16 saio burutu dira ikastetxe horretan. Gainera, maila horietako ikasleen gurasoei zuzendutako bilera telematikoak egin dira.\nIrakasleen balorazioa “oso positiboa” izan da eta ikasleek ere “oso dibertigarria” izan dela eta “asko ikasi dutela” adierazi dute. Bermesex zerbitzuak norbanako sexualitatea modu onuragarrien eta positiboen bizitzeko baliabideak sortzea dauka helburu nagusi, jendartearen aniztasuna errespetatuz.\nMartxoan, Eleizalde ikastolako DBH2 eta DBH4. mailetako ikasleengana (127 ikasle) hurbilduko da zerbitzua eta apirilean, berriz, Arozena-Barrueta Institutuko DBH2 eta DBH4. mailetako ikasleengana hurreratuko da, 120 ikasleengana, hain zuzen. Bukatzeko, maiatzean Eleizalde ikastolako Lehen Hezkuntzako 6. mailako ikasleak (47 ikasle) parte hartu ahal izango dute tailerretan. Ikastetxe bi hauetan, gainera, aholkularitza zerbitzua eskainiko da ikastetxean bertan, aurreko ikasturtean bezala.\nAurrez-aurreko aholkularitza zerbitzua berriro martxan\nHorrez gain, ikasturte osoan zehar Bermesex zerbitzuarekin harremanetan jartzeko telefono zenbakia 644 898 661 eta posta elektronikoa bermesex@bermeo.eus erabili ahal dute.\nGainera, herriko gazte, heldu, irakasle, guraso, hezitzaileei… aurrez-aurreko arreta zerbitzua eskaintzen die, barikuetan, hamabostean behin, Bermeoko Gizarte eta Kultura Etxeko 2. solairuan, 16:00etatik 17:30era. Pandemiaren eraginez eta Bermeo eremu gorrian egon den bitartean zerbitzua telematikoki bakarrik eman da baina gaurtik aurrera berriro ere aurrez-aurreko zerbitzua bueltatuko da. Bermesex zerbitzua doakoa eta konfidentziala da.\nBermesex zerbitzua sare sozialetan:\n- Skype: orientazio.zerbitzua\n- Facebook: Orienta Zerbitzua\n- Twitter: @sexorienta\n- Instagram: @sexorienta


2019/01/16 :: 23:43\nHemen zaude: ARLOAK INGURUMENA Elikadura burujabetza Elikadura burujabetzaren aldeko Labore ekimenari ongi etorria eman diogu\n2017/06/30\tIngurumena\t- Elikadura burujabetza\nLaborek, hiru zutaberen gainean lan egiten du. Alde batetik, eta esan bezala, kontsumo talde potente bat osatzeko asmoa du; bestalde, aliantza estrategiko bat sustatu nahi du nekazarien eta kontsumitzaileen artean; eta azkenik, zerbitzu bat eskaini du, bertakoa, agroekologikoa eta soziala izango dena.\nLABek elikadura burujabetzaren alde eginiko apustua berretsi nahi du. Horrela, ospatu berri dugun IX. Kongresuan erabaki bezala, lana-kapitala kontraesanetik bizitza-kapitala kontraesanera igaro gara. Zentzu horretan, elikadura burujabetza elementu zentrala da justizia sozialaren bidean eta bizitza duinak gaurdanik eraikitzeko. Labore bezalako proiektuak dira, hain zuzen ere, hauspotu nahi dugun aldaketa sozialaren mugarriak. Gainera, LABek ildo honetan, lan eremu bat irekia du dagoeneko: arrantzaren berreskurapenaren eta jangela proiektuen arteko konplizitateak bilatzen ari gara, elikadura burujabetza izanik iparra.\nHurrengo zita, Via Campesinak Derion uztailaren 16tik 24ra ospatuko duen nazioarteko konferentzian daukagu. Urte honetako leloak dioen bezala, Gure herriak elikatzen ditugu eta mugimendua eraikitzen dugu mundua aldatzeko.


Alarma egoerea ezarri dabe barriro\nCOVID-19aren hedapena gelditzeko, Eusko Jaurlaritzak urri bigarrenaren 17an, neurri mugatzaile barriak proposatu ebazan. Ostalaritzan eukierea erdira jaitsi, gaueko ordutegia murriztu, ekitaldi kultural eta erlijiosoen aforoa ezarri, eta txoko eta alkarteetan jardutea galarazotea proposatzen eban, besteak beste.\nGainera, leku publiko eta pribaduetan sei persona baino gehiago batzea galarazotea be egoan neurrien artean. Baina urri bigarrenaren 22an, Euskal Autonomia Erkidegoko Justizia Auzitegi Nagusiak atzera bota eban neurri horreetako bat; hau da, ez eban baimendu gizarte topaketak sei personara mugatzea, "oinarrizko eskubideak urratzen ditualako".\nHori dala-eta, neurria legearen barruan hartu ahal izateko, hurrengo egunean Urkulluk, Espainiako presidenteari alarma egoerea ezartzeko eskatu eutsan. Pedro Sanchezek alarma egoerea ezarri eban Espainia osoan 25ean, eta urri bigarrenaren 26an, Lehendakariaren 36/2020 Dekretua argitaratu zan. Bertan, beste neurri batzuen artean, espazio publiko eta pribaduetan gehienez 6 persona egotera mugatu eta norbera bizi dan herritik urten ezin izatea lango neurriak ezartzen dira.\nHerritik ezin urten\nGaubeko 23:00etatik 06:00retara urtetea debekatuta dago. Ordu tarte horretan ezin da ibili espazio publikoan ez bada ezinbesteko kausaren batengaitik, eta hori egiaztatu behar da. Zirkulazinoa murrizten dituen beste neurri batzuk be badira dekretuan. Izan be, bizileku dan herritik ezin da urten, lana, ikasketak, osasuna, zaintza edo beste preminazko jardueretarako izan ezik; beti be, egiaztatuta. Ha-ta guzti be, muga egiten dabenen herri batetik bestera joan ahal da zenbait kasutan.\nArratian, eskualde mailan, bizitza sozioekonomiko eta kultural handia egiten da eta praktikan, eragin handia dauka herrietatik ezin urteteak edo-eta horren salbuespenak. Hori da, berbarako, Ilgoran Arratiako Andren Jabekuntza Eskolako kasua, "Arratiako andra guztien parte hartzea ezin danez bermatu ekintza honeetan", dekretua indarrean dagoan bitartean, ez ditu programautako ekintzak aurrera aterako. Holan bertan behera, edo behintzat "atzeratuta" geratu ziran, Morea eta Griseko Cloudburst film emonaldia eta Feminismoa eta euskera ikastaroa.\nKultur etxeetan, kirol eskoletan eta abar egiten diran ekintzak egin daitekez, baina bakarrik herrikoak edo ondoko herrikoak joan daitekez bertara. Muga egiten dabenen herrien arteko mobikortasuna baimentzen da errazoi sozioekonomikoakaitik edo aire zabaleko kirol jardueretarako, herri mugakideen artean bidea badago.\nZaintzarako ez bada, beste herri baten bizi diran familiakoak bisitau ezin diran arren, salbuespen dira zahar etxeetan bizi diranak. Egoitzak baimendu daikez bisitak, egoiliarren ondo izatean funtsezkoak dirala ikusi zan-eta, aurreko konfinamentuan.\nKartzelan dagozanak bisitetako, Espetxe Agintaritzak emondako baimenagaz, EAEtik kanpora joateko baimena be emongo da, helmugako erkidegoak horretarako aukerea emon ezkero.\nHilerrietan jente gitxiago\nNeurri honeekaz heldu da aurten Domusantu eguna. Gurean hilerrira joateko ohiturea dago, baina aurten, bizi diran herriko ortusantuan edo ondoko herrikoan difuntuak daukiezanak bakarrik egin ahal izan deutsee hildakoai bisitea. Gainera, jente pilaketak ebitetako Eusko Jaurlaritzak bisitok aurreratzeko be aholkatu eban.\nAzken hamalau egunetan izandako positibo tasea da egoerea neurtzeko erabilten dan datuetako bat. Hiru tramu bereizten dira 0 eta 249 positibo 100.000 biztanleko; 250 eta 499 artean eta 500 baino gehiago. Zemendiaren 1era arteko datuen arabera, Bedia (2), Ubide (0) eta Zeberio (2) egozan semaforoaren beheko aldean; Arantzazu (1), Artea (3) eta Dima (5), erdikoan. Areatzak (7), Igorrek (22) Lemoak (30) eta Zeanurik (7) argi gorria biztuta eukien.


Jean Elizalde “Zerbitzari” idazlearen sortetxea « Euskargazki\nJean Elizalde “Zerbitzari” idazlearen sortetxea\nby under Euskal Herria, euskargazki, Idazleak, Jean Elizalde, Lapurdi\nAzkaineko etxe honetan sortu zen Jean Elizalde Salaberri “Zerbitzari” (Azkaine, 1883/08/29-Gerezieta, 1961/05/05). Larresoron hasi zituen apaiz ikasketak eta gero Biarnon. Hainbat herritan egon zen apaiz, eta goiz piztu zitzaion idazteko grina. Oso idazle polifazetikoa izan zen eta obra zabala du: prosa, poesia, antzerkia, itzulpengintza eta kazetaritza jorratu zituen, Eskualduna eta Eskualdun Ona bezalako agerkarietan lehenik, eta Gure Herrian gero. Lehen Mundu Gerlaz idatzi kronika ezaguna da.\nTestu franko euskaratu zituen, erlijiosoak batez ere, Ichtorio Saindua kasu, edo Banhar deitu salbaiak (1936). Atsotitz mordoa ere bildu zuen eta antzerkigitzan ere ibili zen, Gaxuxa edo Mikolas bezalako obrekin, besteak beste. Haurrendako ere idazten zuen beste batzuekin batera sortu zuen Herria aldizkarian, eta poesia ere egin zuen, abertzaletasuna eta erbestea eta ohiturak bezalako gaiak ikutuz.\nEuskaltzain urgazle izendatu ondoren, 1930ean oso bilakatu zen.\nEtxea, Malo baita edo Itzala izenez ezaguna, erraza da aurkitzen. Plazara begira jartzen bagara, eliza eskuinetara izanen dugu eta frontoia ezkerretara. Frontoiaren paretaren atzetik jeisten den bidea hartu baino ez dugu, eta aldaparen amaieran, ezkerretara, ikusiko dugu etxea. Ataburuan oroigarri bat du: “Jean ELISSALDE / “ZERBITZARI” / ESKUALZALEA / 1883-1961″\nJean Elissalde AUÑAMENDI\nLean Elizalde “Zerbitzari” LITERATURAREN ZUBITEGIA\nJean Elizalde WIKIPEDIA


Eguzki Azkarate: "Umetan dakizun gauza bakarra da aita ez dagoela zurekin" - Gipuzkoako Hitza\nEguzki Azkarate: “Umetan dakizun gauza bakarra da aita ez dagoela zurekin”\n2018, urtarrilak 12 Albisteak, gipuzkoa, Politika 3681\n17 urte beteko ditu laster Eguzki Azkaratek (Tolosa, 2001), eta, hiru hilabeteren ostean, egun horretan ikusiko du aita berriro, Madrilgo Alcala-Meco espetxean. Bihar, Bilbon izango da, Sarek antolatutako manifestazioan protagonismo berezia izango baitute haur motxiladunek. Haien artean izango da. “Nik uste dut motxilarenak oso ondo irudikatzen duela guk daramagun zama, bizkar gainera bota diguten zama”. Aita, Manu Azkarate, hirutan izan da kartzelan; bera jaio aurretik lehenengoz (1986-1992); 3 urte zituela bigarrenez (2004ko urtarriletik ekainera); eta 2016ko abendutik hirugarrenez. Poliziaren jazarpenagatik, 2011n Iparraldera ihes egin zuen Azkaratek, eta, euroagindua onartu zutenean, Marseillara joan zen, Frantziara. Eguzki Azkaratek bidaia asko egin ditu aitarekin egon ahal izateko.\nNoiz ikusi duzu aita azkenekoz?\nUrrian izan nuen azkeneko bisita. Alcala-Mecora anbulantziarekin joan eta preso gaixoen aldeko aldarrikapena egin zuten azaroan, kartzela horretan, nire aitaz gain, Ibon Iparragirre zegoelako. Bisita galdu nuen, beraz. Eta abenduan ere ezin izan nuen. Hurrengorako desiratzen nago; hilaren 29an joango naiz, nire urtebetetze egunean.\nZenbatero ikusten duzu?\nAurrez aurreko familia bisitetan egoten naiz aitarekin, hilean behin. Ordu eta erdi. Gela berean sartzen gaituzte hainbat familia; ez gara bakarrik egoten, baina uki dezaket behintzat. Kristalaren bestaldeko bisitak ez zaizkit gustatzen; normalki ez ditut egiten, lagunentzat uzten ditut.\nNola joaten zara Alcalara?\nAmonarekin joaten naiz beti, hark ere egon nahi duelako semearekin. Osabak edo amak eramaten gaituzte, normalki. Beti autoan. 08:00etan atera, bisita 15:00ak inguruan, eta buelta 22:30ak aldera.\nHilean behin ikusten duzu aita, nahiz eta tartean telefono deiak izan… Zer sentimendurekin sartzen zara bisitara?\nTelefonoz gutxi hitz egiten dugu. Aita prebentibo dago, eta gaixorik, gainera; beraz, abokatuarekin-eta maiz hitz egin behar du. Dei gutxi gelditzen zaizkio. Askotan, hilabete osoan aitarekin ia hitz egin gabe joaten naiz bisitara, baina umoretsu joaten naiz normalki, ilusioz, desiratzen aitarekin egoteko. Saiatzen naiz beti umore onez joaten eta aita animatzen.\nTxikitan egon zinen arren, orain ezagutu duzu kartzela. Nolakoa da? Urduri sartzen zara?\nTxikitako oroitzapenik ez dut, eta, etxean kartzelari buruz beti hitz egin izan den arren, arraroa egin zitzaidan barrura sartzea. Gogorra da. Denborarekin ohituz joaten zara, baina gogorra da oraindik; eta, sartzeko gogoa duzun arren, ez da samurra. Beti egoten da urduritasun puntu bat. Ezetz esaten dut, baina bai, urduri egoten naiz.\nNolakoak izaten dira bisitak?\nZer moduz gabiltzan eta ni zertan ari naizen jakitea gustatzen zaio aitari. Kartzelako kontu batzuk ere kontatzen dizkit, berak ere izaten baitu beharra barrua askatzeko. Eta gure gauzez, gure arteko harremanaz ere hitz egiten dugu. Nik 8 urte nituenetik ez dut aitarekin harreman normal bat izan; ez dugu asko hitz egin.\nErbestean egon zen. Orduan ere, bidaia egin behar, hura ikusteko.\nBai, Ziburun egon zen lehenengo; baina, haren kontrako euroagindua onartu zutenean, Marseillara alde egin zuen, eta oso urruti dago. Horrek are gehiago zaildu zuen aita-seme arteko harreman normal bat izatea. Beti egon gara gustura elkarrekin, beti joan izan naiz gogotsu bera ikustera; baina kontua da ezin duzula nahi beste ikusi, eta egoera ere ez dela normala.\nMarseillara 850 kilometro daude. Bidaia luzea ume batentzat.\nErdibidean gelditzen ginen. Orduan, gutxienez, bazuen mugitzeko aukera; beti beldur pixka batekin, baina mugitzen zen. Gainera, behin haraino joanda, gaua egiten nuen berarekin, eta udan ere astebete pasatzen genuen elkarrekin. Gogorra zen, bai, baina orain okerragoa da.\nUrteak daramatzazu bidaiatzen. Zuretzat zer da bidaia?\nJipoia da, eta beti joaten zara kezkatuta. Eguraldia, errepideko baldintzak, autoa bera nola joango den… Gertatu izan zaigu autoa matxuratu eta buelta hartu behar izatea ere. Bestetik, amorrua ere sentitzen dut. Zergatik joan behar dut nik haraino? Hemen ingresatuta egon zenean, pare bat bisita izan nituen Martutenen, eta ezin da konparatu. Trenez bakarrik joatea, bisita astero edukitzea… Dezente izorratzen du Alcalara joan beharrak. Eta nik zortea dut, Alcala ez baitago hain urrun ere; guk joan-etorrian behar duguna beste batzuek joateko soilik behar izaten dute. Umeen kasuan, gogorra da.\nZigor bezala bizi duzue?\nBai, guri ez dagokigun zigor bat jarri digute. Senideontzako zigorra da sakabanaketa, guk pairatzen dugu inork baino gehiago. Preso dagoenak ere sufritzen du, noski. Aita ez da lasaitzen gu kartzelan ikusten gaituen arte, eta, bueltan, urduri egoten da etxean ondo gaudela jakin arte; baina bidaia guk egiten dugu, istripuak guk izaten ditugu, guk galtzen ditugu asteburuak, eskola egunak…\n16 urte dituzu orain, eta gehiago ulertzen duzu egoera, baina 8 urte zenituen aitak etxea utzi zuenean. Nola oroitzen duzu?\nAdin horrekin ez duzu ia ezer ulertzen, eta kosta egiten da egoera asimilatzen. Amari galdera asko egiten nizkion arren, beste asko barruan gordetzen nituen, amak ere ez zuelako erantzunik hainbat galderarentzat. Pixkanaka joaten zara ulertzen, kontzientzia hartzen. Umetan dakizun gauza bakarra da aita ez dagoela zurekin, eta aita ikusteko momentu hori sekulako ilusioarekin bizi duzu.\nZure bizimodua baldintzatua sentitzen duzu?\nOso baldintzatua. Bisitak baldintzatzen zaitu: eskola egunak galtzea edo eskolaz kanpoko jarduerak galtzea eragiten dizu, lagunekin planak egitea eragozten dizu.\nBestetik, telefono deien kontua dago. Nik ez dakit noiz jasoko dudan aitaren deia, eta beti izaten dut telefonoa gainean, adi-adi aitaren deirik ez galtzeko.\nZure aitak, gainera, gaixotasun kroniko bat du. 1992an, gaitz horren larritasunagatik atera zen kartzelatik. 26 urte geroago, gaitzak hobera ez zuen egingo…\nGaitzak ez du hobera egiten; kontrolatuta eduki dezake, baina sendatu ez. Nahiko ondo dago orain, nahiz eta erizaintzako moduluan pasatzen dituen denboraldiak. Sendagaiak behar bezala hartzen ditu, asko zaintzen da. Baina ezin du jaso behar duen mediku arreta, ezta tratamendua behar bezala egin ere. Gure beldurra da edozein unetan oker litekeela egoera; ez dago bere esku, eta tronbo antzeko bat izan dezake. Oraingo egoeran, ez luke denborarik izango ospitalera iristeko. Eta, hori gertatzen bada, hil egingo da.\nKezka, beraz, etengabea da zuentzat.\nBai, eta horregatik esaten nizun telefonoarena. Kontua ez da bakarrik aitarekin hitz egiteko aukera galtzea, kontua da beti egoten garela kezka horrekin, eta kartzelako dei galdu bat ikustea… Tentsioa izugarria da. Zigor bikoitza.


Egun osorako programarekin ospatuko da Emakumeen Nazioarteko Eguna - etakitto.eus\nEgun osorako programarekin ospatuko da Emakumeen Nazioarteko Eguna\nETA KITTO 2020, Mar 07\nEgun osorako egitarauarekin ospatuko da Emakumeen Nazioarteko Eguna bihar Eibarren. Goizeko 09:00etan zabalduko da Elkargunea, 11:00etan Mintzodromoa eta 13:00ean hasiko da Emakumeak* dantzara! ekitaldia. Ondoren poteo girotua egingo da; 15:00etan, bazkari autogestionatua; 16:30ean, bazkaloste musikatua; eta 18:00etan hasiko den manifa mistoak eta ondorengo ekitaldiak itxiko dute Eibarko Martxoaren 8ko Plataforma Feministak antolatutako programa.\nHorrez gain, Eibarko Udalak adierazpen instituzional bat onartu du, Martxoaren 8a, Emakumeen Nazioarteko Eguna dela-eta. Aurtengo goiburua, bestalde, “Emakumeen mobilizazioak. Mundua eraldatzen duten emakumeen boterea” da.\n« Familian gozatzeko moduko antzezlana eskainiko dute arratsaldean Coliseoan Lianka Lengua, zorigaiztoari barre »


Sexu erasoei aurre egiteko, erantzukizuna hartzera deitu du Bilboko Udalak | Gizartea | Berria\nSexu erasoei aurre egiteko, erantzukizuna hartzera deitu du Bilboko Udalak\nAste Nagusian Poliziaren aurrean salatu diren lau erasoak gaitzetsi dituzte sei alderdiek, ohar batean. Konpartsek autodefentsa aldarrikatu dute\nJaietako sexu erasoen aurkako elkarretaratzea, joan den ostiralean. M. V / FOKU\nBilboko Konpartsek eta udalak Aste Nagusian izandako sexu erasoak salatu dituzte. Udalbatzan ordezkaritza duten alderdiek —EAJ, EH Bildu, PSE-EE, PP, Udalberri eta Goazen Bilbo— agiri bat adostu dute. Poliziaren aurrean lau sexu eraso salatu dira. «Giza eskubideen urraketa larri eta jasanezina» direla esan dute. Bilbotarrei dei egin diete halako erasorik onar ez dezaten: «Erantzukizuna gure gain hartu behar dugu». Bilboko Konpartsek zehaztu dute eurek eraso gehiagoren berri ere izan dutela. «Erasotzaileak jai eremutik bota ditugu, eta botako ditugu; autodefentsa eta elkarren zaintza sustatzen eta erabiltzen jarraituko dugu».\nAsteburuan, Gasteizen, bi gizon atxilotu dituzte, euren bikotekideak jipoitzeagatik. 35 urte dituzte. Agoitzen (Nafarroa), berriz, Martxoaren 8ko batzordeak iragarri du herriko jaietan salatutako erasoa artxibatu duen epaiari errekurtsoa jarri diola akusazio partikularrak. Epailearen ebazpena auzitan ipini dute: «Ebazpena baimendutako harremanetan eta tonteo-an oinarritzeak erasotzaileari ematen dio sinesgarritasuna».


LAUTERS Zutikako lanparak - marroia lizarra/zuria - IKEA\nTulipa PET botila birziklatuz egin da eta zur trinkozko oinarria egiteko jasangarriagoak diren baliabideak erabili dira. Giro-argiztapen atsegina sortzen du. Gainera, altuera erregula dezakezu eta oinarrian gorde dezakezu kablea.\nOihalezko pantailari esker argi bero eta apaingarria igortzen du, zure etxean giro atsegina sortuz.Altuera erregula dezakezu zure beharretara egokitzeko.Luzeegiak diren kableak luminariaren oinarrian ezkuta ditzakezu; horrela, lanpararen ingurua ordenatuta izan ahal izango duzu.Bonbilla bereiz saltzen da. IKEA taldeak globo itxurako LED E27 bonbilla, opalo zuria, gomendatzen du.Lanpara arrunt baten kasuan, erabili opalo-bonbilla argia uniformeki hedatu nahi baduzu.Produktu honek CE ziurtagiria dauka.Diseinatzailea\nTutua/ Oina:NOTRANS, NOTRANS\nPantaila:NOTRANS, NOTRANS, NOTRANS\nBetebehar batzuk bete behar: debekatuta dago legez kanpoko baso-mozketetatik ateratako egurra erabiltzea. 2020rako daukagun helburua erabiltzen dugun zur guztia ziurtagiria duten iturri jasangarriagoetatik etortzea edo birziklatua izatea da.Hondakin-tratamendu berezia behar du. Jar zaitez tokiko agintaritzarekin harremanetan informazio gehiago izateko.Planetan eragin positiboa izan nahi dugu. Horregatik, 2030erako, gure produktuen material guztiak birziklatuak edo berriztagarriak izatea nahi dugu, baita modu arduratsuan ateratakoak izatea ere.Produktu hau egiteko material berriztagarria (hala nola zura) erabiltzen dugunez, ez dugu material fosilik ezta mugaturik baliatzen.Produktu hau egiteko PET botilen gisako iturrietatik lortutako poliester birziklatua erabiltzen dugunez, lehengai gutxiago erabiltzen ditugu, gure ingurumen-inpaktua murrizten dugu eta badauden materialek bizitza berria hartzen dute.\nLAUTERSZutikako lanparakArtikulu kopurua:804.050.73\nZabalera: 38 cmAltuera: 8 cmLuzera: 86 cmPisua: 3.50 kgPaketeak: 1\nMuntatzeko argibideakLAUTERS Zutikako lanparak804.050.73\nBeste dokumentu batzukLAUTERS Zutikako lanparak804.050.73\nZutikako lanparak, marroia lizarra/zuria\nPrezio baliozkoa 01.12.20 - 31.12.20\nIIKEAG1802 LAUTERSLuminaria hau maila energetiko hauetako bonbillekin da bateragarria\nModeloaren identifikatzaileaG1802 LAUTERS